title: Tyson-Holyfield

text: Mike Tyson oli päässyt vankilasta vuonna 1995 ja palannyt nyrkkeilykehään. Vankilasta päästyään Tyson oli otellut lähinnä sellaisia nyrkkeilijöitä vastaan, jotka eivät olleet kyenneet vastaamaan hänen iskuihinsa mitenkään. Tysonia pidettiin yleisesti raskaansarjan mestarina Riddick Bowen ja Lennox Lewisin heikkojen otteluiden vuoksi. Ottelun lopputulosta pidettiin ennalta-arvattavana ja osa ihmisistä pelkäsi Holyfieldin terveyden puolesta.


title: Tyson-Holyfield

text: Tyson puolusti kiistatonta maailmanmestaruuttaan itseään vanhempaa Holyfieldiä vastaan, jolle ottelu oli neljäs tämän palattua kehään lopetettuaan uransa kärsittyään tappion 24-vuotiaalle Michael Moorerille vuonna 1994. Promoottori Don King ja monet nyrkkeilyn asiantuntijat pitivät Holyfieldiä varmana häviäjänä.


title: Tyson-Holyfield

text: Tyson hyökkäsi nopeasti Holyfieldin kimppuun ja kun hän sai ensimmäisen kovan iskun sisään näytti että kamppailu päättyisi nopeasti Tysonin eduksi. Erän päätyttyä Tyson löi vielä muutaman iskun perille ennen tuomarin väliintuloa.


title: Tyson-Holyfield

text: Toisessa erässä Holyfield pääsi kamppailuun paremmin mukaan. Hän pakotti Tysonin köysiin, ja iski tätä rajuilla iskukombinaatioilla ympäri vartaloa.


title: Tyson-Holyfield

text: Holyfield onnistui pitämään Tysonin erä toisensa jälkeen milti koko ajan haluamallaan etäisyydellä, eikä Tyson kyennyt mukauttamaan taktiikkaansa alun rajusta iskusodasta pidemmälle välimatkalle.


title: Tyson-Holyfield

text: Viidennessä erässä Tyson iski parhaan koukkusarjansa perille koko ottelussa, mutta Holyfield kesti sen järkkymättä. Kuudennessa erässä Holyfield puski haavan Tysonin silmäkulmaan. Myöhemmin saman erän aikana Tyson lennähti kanveesille Holyfieldin hurjan iskusarjan heittämänä.


title: Tyson-Holyfield

text: Vääjäämättömästi Tyson väsyi, eikä hän kyennyt vastaamaan Holyfieldin jatkuvaan pommitukseen juuri mitenkään. Kymmenennen erän lopussa Holyfieldin iskusarja sai Tysonin pois tasapainosta ja tämä lennähti kehän halki köysiin, joissa Holyfield iski murhaavan kovia iskujaan ympäri Tysonin vartaloa. Kello kuitenkin pelasti Tysonin tyrmäystappiolta kymmenennessä erässä.


title: Tyson-Holyfield

text: Tyson oli väsynyt ja lähes kykenemätön puolustamaan itseään mutta kulmamiehet päästivät hänet yhdenteentoista erään.


title: Tyson-Holyfield

text: Yhdennessätoista erässä Holyfield iski välittömästi Tysonin köysiä vasten, ja murjoi tätä kovilla koukkusarjoilla.


title: Tyson-Holyfield

text: Halpern oli nähnyt tarpeeksi ja keskeytti kamppailun ja kohotti Holyfieldin käden voiton merkiksi. Samalla hetkellä Holyfieldistä tuli toinen henkilö Muhammad Alin jälkeen joka on kyennyt nousemaan kolminkertaiseksi raskaansarjan maailmanmestariksi.


title: Tyson-Holyfield

text: Miesten välille järjestettiin uusintaottelu Holyfield-Tyson II joka päättyi Tysonin diskaukseen hänen purtua Holyfieldiä korvasta kamppailun kolmannessa erässä.


title: Sami Borg

text: Sami Antero Borg (s. 2. huhtikuuta 1965 Helsinki) on suomalainen politiikan tutkija. Hän toimii nykyisin vaalitutkijana Tampereen yliopiston Johtamisen ja talouden tiedekunnassa. Vuosina 1999–2016 hän työskenteli Yhteiskuntatieteellisen tietoarkiston (FSD) johtajana. Borg on toiminut asiantuntijana Ylen vaalilähetyksissä useina vuosina.


title: Sami Borg

text: Borg valmistui ylioppilaaksi vuonna 1983, yhteiskuntatieteiden kandidaatiksi 1989 ja tohtoriksi 1996. Väitöskirjassaan "Velvollisuus vaikuttaa" hän tutki suomalaisten äänestysosallistumisen perusteluja ja eduskuntavaalien äänestysprosentin laskua.


title: Sami Borg

text: Borg on työskennellyt Tampereen yliopistossa politiikan tutkimuksen laitoksen projektitutkijana (1990), yhteiskuntatieteiden tutkimuslaitoksen projektitutkijana (1991–1993), stipenditutkijana (1996–1997) ja suunnittelijana (1997–1998). Vuosina 1993–1996 hän oli Suomen Akatemian tutkimusassistentti ja vuonna 1997 nuorempi tutkija. Borg on ollut Tampereen yliopiston valtio-opin dosentti vuodesta 1998. Hän oli valtio-opin määräaikainen professori 2007–2008. Tutkimuksissaan Borg on käsitellyt erityisesti kansalaisten poliittista osallistumista sekä vaaleja ja äänestyskäyttäytymistä. Hän on yksi Suomen vaalitutkimuskonsortion perustajista.


title: Sami Borg

text: Borg toimi Kirkon tutkimuskeskuksen toimikunnan jäsenenä tai varajäsenenä vuosina 1997–2016. Hän oli vaalirahoituskomitean asiantuntijajäsen 1997–1998 ja on toiminut muun muassa vaalitoimikunta 2000:n (2000–2001), kansanvalta 2007 -toimikunnan (2004–2005) ja vaali- ja puoluerahoitustoimikunnan (2008–) jäsenenä.


title: Sami Borg

text: Borgin isä on valtio-opin emeritusprofessori Olavi Borg. Sami Borg on naimisissa ja hänellä on viisi lasta.


title: Noisy-le-Roi

text: Noisy-le-Roi on kunta Yvelinesin departementissa Île-de-Francen hallintoalueella Ranskassa. Kunnan väkiluku vuonna 2005 oli 8136. Noisy-le-Roin pinta-ala on 5 km².


title: Calling Dr. Love

text: Calling Dr. Love on hard rock -yhtye Kissin kappale vuonna 1976 julkaistulta albumilta "Rock and Roll Over". Singlenä se julkaistiin seuraavan vuoden puolella 1977, jolloin se nousi Yhdysvaltain Billboard Hot 100 -listan sijalle 16.


title: Calling Dr. Love

text: Kappaleen laulaa sen kirjoittaja, basisti Gene Simmons. Falsettitaustalaulusta vastaavat Simmons ja Paul Stanley. Tosin kappaleen demoversiossa, jossa Simmons itse soitti kitaraa, taustoja lauloi Katey Sagal. Simmonsin mielestä kyseisessä demossa oli tietty tunnelma, jota yhtyeen kanssa ei löytynyt lopullisessa versiossa.


title: Calling Dr. Love

text: Singlen b-puolella oleva Paul Stanleyn laulama ”Take Me” kuuluu myös "Rock and Roll Over" -albumille.


title: Varjohiipat

text: Varjohiipat ("Epimedium") on ruohovartisten monivuotisten kasvien suku. Sen jäseniä on kasvatettu sekä koriste- että rohdoskasveina.


title: Varjohiipat

text: Varjohiippoihin kuuluu noin 60 luonnonvaraista lajia, ja lisäksi koristekasveina risteymiä ja hybrideitä. Monet lajit ovat endeemisiä Kiinassa, mutta myös eurooppalaisia lajeja on.


title: Varjohiipat

text: Lajia "Epimedium brevicornum" on testattu Viagran luonnonlääkevastineena. Koristekasveina Suomessa menestyvät alppivarjohiippa ("Epidemium alpinum"), idänvarjohiippa ("Epimedium grandiflorum") ja tarhavarjohiippa ("Epimedium" × "rubrum"). Ne sopivat nimensä mukaisesti varjoisan paikan kasveiksi.


title: Zoom-objektiivi

text: Zoom-objektiivi on kameran objektiivi, jonka polttoväliä on mahdollista säätää liikkuvien osien avulla. Suurin osa objektiiveista on ollut kiinteäpolttovälisiä, joten niitä on voinut säätää vain valotusaukon ja tarkennuksen osalta.


title: Zoom-objektiivi

text: Ensimmäinen zoom-objektiivi oli Voigtländer–Zoomar, joka julkistettiin 1959. Sen polttoväli on 36 mm–82 mm ja suurin aukkosuhde 2,8.


title: Take My Body Close

text: Take My Body Close on ruotsalaisen laulajan Velvetin kappale. Se julkaistiin singlenä 27. elokuuta 2008.


title: Fix Me

text: Fix Me on ruotsalaisen laulajan Velvetin kappale. Se julkaistiin singlenä 14. helmikuuta 2007.


title: Tynnyrivääristymä

text: Tynnyrivääristymä on valokuvassa objektiivin aiheuttama vääristymä luonnolliseen näkymään verrattuna. Sen aiheutuu tyypillisesti laajakulmaobjektiiveilla ja erityisesti kaikkein laajakulmaistavimmilla objektiiveilla, kalansilmäobjektiiveilla.


title: Tynnyrivääristymä

text: Tynnyrivääristymän vastakohta on tyynyvääristymä, joka toteutuu vastaavasti kauko-objektiiveilla.


title: Tynnyrivääristymä

text: Vääristymiä voidaan korjata kuvankäsittelyohjelmalla tai kameran geometrista kalibrointia käyttäen.


title: Aymen Abdennour

text: Aymen Abdennour (, s. 6. elokuuta 1989 Sousse) on tunisialainen jalkapalloilija. Hän edustaa Espanjan Primera Divisiónissa pelaavaa Valenciaa ja on pelipaikaltaan keskuspuolustaja.


title: Aymen Abdennour

text: Abdennour aloitti ammattilaisuransa ES Sahelin paidassa kaudella 2007-2008. Sittemmin hän on nousi joukkueensa avausmiehistöön. Hän muun muassa voitti ES Sahelin kanssa Afrikan Super Cupin vuonna 2008.


title: Aymen Abdennour

text: Joulukuussa saksalainen Werder Bremen kutsui pelaajan harjoittelemaan joukkueen mukaan ja päätti tammikuussa solmia puolen vuoden kestoisen lainasopimuksen Abdennourin kanssa. Werder Bremenillä oli myös vuoden optio käytettävinään, mutta päätti olla tekemättä Abdennourin kanssa jatkosopimusta, jonka myötä hän palasi takaisin seuraansa. Abdennour pelasi lainasopimuksensa aikana yhteensä kuusi ottelua Bundesliigassa, sekä kaksi ottelua Eurooppa-liigassa. Hänen avausottelunsa Bundesliigassa tapahtui 16. tammikuuta 2010 Eintracht Frankfurtia vastaan, jonka Werder Bremen hävisi 1–0.


title: Aymen Abdennour

text: Kesäkuussa 2011 Abdennour siirtyi neljän vuoden sopimuksella ranskalaisen Toulousen riveihin. Abdennour pelasi avausottelunsa AC Ajacciota vastaan 6. elokuuta 2011. Sittemmin hän on pelannut keskuspuolustajana, joka on pelaajan itsensä mukaan mieluisampi pelipaikka, kuin laitapuolustajan rooli. Helmikuussa 2012 vakuuttavien otteiden myötä vuoden 2012 Afrikan-mestaruuskisoissa esittänyt Abdennour allekirjoitti vuoden jatkosopimuksen Toulousen kanssa. Kauden päätyttyä Abdennour pelasi 32 ottelua joissa hän teki kaksi maalia. Maalit syntyivät kotiottelussa Sochaux'ta ja Olympique Marseilleta vastaan. Jälkimmäinen maali oli myös ottelun ainoa osuma. Kauden päätyttyä Abdennour valittiin Sport.fr sivuston toimittajien valitsemana Ligue 1 kauden parhaaksi tulokkaaksi topparin paikalla.


title: Aymen Abdennour

text: Abdennour on edustanut Tunisian maajoukkuetta vuodesta 2008 lähtien. Hän teki ensimmäisen maalinsa Tunisian paidassa 5. kesäkuuta 2011 Tšadia vastaan Afrikan kisojen karsintaottelussa.


title: Aymen Abdennour

text: Abdennour pelasi toiset arvokisansa vuoden 2012 Afrikan-mestaruuskisoissa, jossa hän muodosti Tunisian topparikaksikon yhdessä Karim Hagguin kanssa. Tunisian kisat päättyivät lopulta puolivälieriin, jossa he hävisivät Ghanalle jatkoajalla. Ottelussa Abdennour sai punaisen kortin lyötyään kyynärpäällä vastustajaansa naamaan.


title: Mulo

text: Mulo on Joensuun kylä. Se on Reijolan taajaman naapurikylä; alun perin Reijola oli osa Muloa. Mulossa ja Reijolassa yhteensä noin 2 000 asukasta. Mulon kylänä pidetään Joensuun–Helsingin-rautatien ja Pyhäselän väliin jäävää jäävää aluetta.


title: Mulo

text: Mulo sijaitsee valtatie 6:n varressa noin 10 kilometrin päässä Joensuusta. Lähin koulu on Reijolassa.


title: Mulo

text: Mulo tunnetaan Mulon Mantasta, joka on Terho A. Könösen Suhmuran Santra -laulun henkilö. Kahden vuoden välein valitaan Mulon Manta edustamaan kylää erilaisissa tilaisuuksissa. Mulossa on asunut valtiopäivämies ja maanviljelijä Pekka Leppänen.


title: Mulo

text: Mulon suurimpia työnantajia on kalustetehdas Joensuun Puukaluste Oy. Kylässä on suuria lihakarjatiloja, muun muussa Ollilan tila.


title: Ringkøbing

text: Ringkøbing on Tanskassa Keski-Jyllannin alueella sijaitsevan Ringkøbing-Skjernin kunnan keskustaajama. Vuoden 2012 alussa taajamassa oli 9 705 asukasta.


title: Ringkøbing

text: Ringkøbing on myös entinen kaupunki, mutta vuonna 1970 Tanskassa luovuttiin kaupunkikäsitteestä. Ringkøbingin ystävyyskaupunki Suomessa on Kemi.


title: Spijkenisse

text: Spijkenisse on Alankomaissa, Etelä-Hollannin provinssissa sijaitseva kunta ja kaupunki. Asukkaita kunnassa on 72 865 (30.6.2008) ja väestötiheys on 2 785 as./km². Kunnan pinta-ala on 30,23 neliökilometriä, josta vettä on 4,07 km². Spijkenissen pormestari on Mirjam Salet. Kunnan keskuspaikkakunta on samanniminen, kuin kuntakin.


title: Spijkenisse

text: Kuntaan kuuluvat seuraavat osat: Hekelingen, Den Hoek, Beerenplaat ja Spijkenisse.


title: Spijkenisse

text: Spijkenissen naapurikunnat ovat Rotterdam pohjoisessa, Albrandswaard koillisessa, Oud-Beijerland kaakossa, Korendijk etelässä ja Bernisse lännessä.


title: Spijkenisse

text: Spijkenissen ystävyyskuntia ovat Thetford Britanniassa (vuodesta 1962) ja Hürth Saksassa (vuodesta 1966).


title: Herbert Reinecker

text: Herbert Reineker (24. joulukuuta 1914 Hagen, Nordrhein-Westfalen, Saksa — 27. tammikuuta 2007) oli saksalainen käsikirjoittaja, yksi Euroopan tunnetuimmista. Hän teki käsikirjoituksia televisiosarjoihin "Siska", "Derrick" ja "Komissaari". Hän käsikirjoitti kaikki "Derrickin" ja "Komissaarin" jaksot. Elokuvista parhaiten menestyivät "Vakoilupäällikkö Canaris" (1954) ja "Weg die Freiheit" (1953).


title: Herbert Reinecker

text: Herbert Reinecker oli kaksi kertaa naimisissa, ensimmäisestä liitosta hänellä on kaksi lasta. Hän piti matkustamisesta, purjehduksesta ja golfista. Herbert Reineker kuoli 92-vuotiaana.


title: Sverre Bergh

text: Sverre Bergh (1. marraskuuta 1920 Tønsberg, Norja – 30. huhtikuuta 2006 Stamford, Connecticut, Yhdysvallat) oli norjalainen insinööri, joka toimi opiskeluaikoinaan tiedusteluorganisaatio XU:n vakoojana Natsi-Saksassa 1941–1945. Svein Sæter julkaisi yhteistyössä Berghin kanssa tämän muistelmat hieman Berghin kuoleman jälkeen vuonna 2006.


title: Sverre Bergh

text: Sverre Bergh syntyi Askerin kunnaninsinööri Erik Berghin ja hänen vaimonsa Annan esikoiseksi perheen asuessa vielä Tønsbergissä. Pian Sverren syntymän jälkeen perhe muutti Askeriin. Hänellä oli kaksi nuorempaa veljeä, joista toinen kuoli auto-onnettomuudessa kahdeksanvuotiaana. Äiti-Annalla oli myös yliopistokoulutus, joka oli tuohon aikaan epätavallista.


title: Sverre Bergh

text: Ylioppilastutkinnon jälkeen Sverre pyrki Norges Tekniske Høyskoleniin Trondheimiin 1939, mutta ei päässyt sisään. Sukulaistensa suosituksesta hän pyrki opiskelemaan ulkomaille. Hän haki opiskelupaikkaa muun muassa Isosta-Britanniasta ja Dresdenin teknillisestä korkeakoulusta (), Saksasta. Saksan miehitettyä Norjan, Bergh otti opiskelupaikan vastaan Dresdenistä loppukesällä 1940.


title: Sverre Bergh

text:
Ensimmäisen opiskeluvuoden jälkeen Norjan vastarintaliikkeen tiedusteluorganisaatio XU otti yhteyttä Berghiin kesällä 1941. Hänen tärkeimpänä tehtävänään oli välittää Paul Rosbaudin keräämiä tietoja brittien tiedustelupalvelun Secret Intelligence Servicen haltuun. Bergh pystyi käyttämään hyväkseen setänsä, Aftenpostenin Berliinin toimituksen päällikön, Theo Findahlin tuttavaverkostoa. Erityisesti ruotsalainen toimittaja Oluf Ollén oli tärkeässä roolissa tiedon salakuljettamisessa Tukholmaan ruotsalaisten diplomaattituttaviensa avulla. Opiskelijana Bergh pystyi matkustelemaan maan sisällä ja maasta ulos suhteellisen vapaasti. Hänen tehtäviinsä Rosbaudin avustamisen lisäksi kuului öljynjalostamojen ja tehtaiden sijaintipaikkojen selvittäminen, pommihyökkäysten tulosten raportointi, sekä saksalaisten kuljetusjärjestelmien selvittäminen.
Bergh toimitti jo loppuvuodesta 1941 Rosbaudin aloitteesta ensi käden tietoa Peenemündessä sijainneesta saksalaisten rakettihankkeesta, josta myöhemmin kehittyivät muun muassa V1- ja V2-raketit. Englantilaiset eivät kuitenkaan uskoneet hänen raporttejaan. Hän välitti myös Rosbaudin raportteja Saksan atomiasehankkeen viivästymisestä.
Bergh oli Dresdenissä kaupungin pommitusten aikaan helmikuussa 1945. Kirjassaan hän kritisoi kaupungin pommituksia siviileihin kohdistuvana terrorina sekä kertoo muun muassa amerikkalaisten hävittäjäkoneiden tulittaneen aktiivisesti kaupungista pakenevia saksalaisia siviilejä maanteillä välittömästi pommitusten jälkeen. Palattuaan havainnoimaan pommitusten tuloksia ja raportoituaan niistä Bergh onnistui pakenemaan Saksasta Tanskaan huhtikuussa 1945.


title: Sverre Bergh

text: Bergh oleskeli kesäkuuhun 1945 saakka Tanskassa, josta hänet lennätettiin Lontooseen esittämään loppuraporttinsa Englannin tiedustelupalvelulle. Hän teki vaitiololupauksen toimistaan sota-aikana ja palveli loppukesällä ja syksyllä saksalaisten sotavankien kuulustelijana Mandalissa, Norjassa. Keväällä 1946 Bergh siirtyi Yhdysvaltoihin, Northwestern Universityyn, jatkamaan opintojaan kuningas Haakonin stipendirahaston myöntämän tuen turvin. Aktiivisen työelämänsä ajan hän työskenteli insinöörinä amerikkalaisissa yhtiöissä kansainvälisissä tehtävissä yli 80 maassa. Loppuvuosinaan hän työskenteli kiinteistönvälittäjänä.


title: Sverre Bergh

text: Bergh meni sodan jälkeen ensimmäisiin naimisiin saksalaissyntyisen amerikkalaisnaisen, Marthan, kanssa ja sai Yhdysvaltojen kansalaisuuden 1951. Pariskunta erosi joitakin vuosia myöhemmin. Toisen avioliiton Bergh solmi norjalaissyntyisen lentoemäntä Laila Sætherin kanssa 1969. Pariskunnalla on yksi tytär, Solveig.


title: Sverre Bergh

text: Bergh alkoi työskennellä muistelmiensa julkaisemiseksi 2005 ja ne julkaistiin vähän hänen kuolemansa jälkeen 2006. Hän oli avustanut jo vuonna 1995 XU:sta kertoneen kirjan tekemisessä. Bergh kuoli huhtikuussa 2006 kotonaan Stamfordissa. Hänet on haudattu Askeriin, Norjaan.


title: Salisylaattipaju

text: Salisylaattipaju, eli rohdospaju on luonnonlääketeollisuuden, erit. pajurohdosten raaka-aineeksi viljelty paju. Salisylaattipajun kuori ja lehdet sisältävät runsaasti salisylaatteja, kuten salisiinia ja salikortiinia, sekä muita fenolisia glukosideja. Nämä yhdisteet toimivat pajurohdosten tehoaineina, mutta suojaavat myös pajua sen luontaisilta tuholaisilta.


title: Salisylaattipaju

text: Suomalaisista pajulajeista mustuvapaju ("Salix myrsinifolia" Salisb.) sopii hyvin rohdostuotantoon voimakkaan kasvunsa sekä korkeiden salisylaattipitoisuuksiensa vuoksi. Kotimaisissa tutkimuksissa mustuvapajun on todettu sopivan hyvin lyhytkiertoviljelyyn, jossa siitä on sopivalla viljelytekniikalla saatu hyviä salisylaattisaantoja. Suomessa salisylaattipajua ei kuitenkaan tällä hetkellä viljellä.


title: Oostflakkee

text: Oostflakkee on Alankomaissa, Etelä-Hollannin provinssissa, Goeree-Overflakkee-saaren itäosassa sijaitseva kunta. Asukkaita kunnassa on 10 148 (30.6.2008) ja väestötiheys on 136 as./km². Kunnan pinta-ala on 107,44 neliökilometriä, josta vettä on 32,75 km². Oostflakkeen pormestari on J. Heijkoop. Kunnan keskuspaikkakunta on Oude-Tonge, jossa muun muassa kunnantalo sijaitsee.


title: Oostflakkee

text: Oostflakkeen kunta muodostuu seuraavista osista (): Achthuizen, Langstraat, Den Bommel, Ooltgensplaat, Oude-Tonge, Kranendijk ja Zuidzijde.


title: Oostflakkee

text: Nykyinen Oostflakkeen kunta syntyi vuonna 1966, kun Achthuizen, Den Bommel, Ooltgensplaat, Oude-Tonge, Langstraat ja Zuidzijde yhdistyivät yhdeksi kunnaksi.


title: Oostflakkee

text: Oostflakkeen pormestarina toimii J. Heijkoop. Oostflakkeen kunnanvaltuustossa on 15 paikkaa ja ne ovat jakaantuneet seuraavasti:


title: Adolf Schröder

text: Adolf Schröder (1938 Bremen, Länsi-Saksa – 8. toukokuuta 2008 Hampuri, Saksa) oli saksalainen käsikirjoittaja ja taksinkuljettaja. Schröder teki käsikirjoituksia tv-sarjoihin Kettu ja Siska.


title: Aimé Paris

text: Aimé Paris (19. kesäkuuta 1798 Quimper – 29. marraskuuta 1866) oli ranskalainen pikakirjoitusjärjestelmän ja muistitekniikoiden kehittäjä ja opettaja.


title: Aimé Paris

text: Aimé Paris syntyi Quimperissa vuonna 1798. Hän opiskeli juristiksi ja toimi aluksi asianajajana Pariisissa, mutta päätti pian jättää asianajajan uran.


title: Aimé Paris

text: Paris oli opiskellut jo aiemmin Conen de Prépéanin pikakirjoitusjärjestelmän ja hän siirtyi pikakirjoittajaksi ensin "Courrier Français" -lehteen ja myöhemmin "Le Constitutionnel" -lehteen. Paris havaitsi puutteita Conen de Prépéanin järjestelmässä ja alkoi kehittää yksinkertaisempaa järjestelmää. Vuonna 1822 hän julkaisi järjestelmänsä oppikirjassa "Exposé des principes de la nouvelle méthode de sténographie professée en dix leçons".


title: Aimé Paris

text: Paris oli kiinnostunut myös muistitekniikoista ja muun muassa paranteli Gregor von Feinaiglen kehittämää metodia sekä julkaisi aiheesta kirjan "Principes et applications diverses de la mnémotechnie".


title: Aimé Paris

text: Paris matkusteli opettamassa sekä pikakirjoitusta että muistitekniikoita, mutta sai kiellon toimia Ranskassa, koska hänen katsottiin käyttäytyneen epäkunnioittavasti Ranskan kuningasta Ludvig XVIII:ta kohtaan. Kielto oli voimassa vuoteen 1828 asti, ja tuona aikana Paris kiersi opettamassa Belgiassa, Alankomaissa ja Sveitsissä.


title: Aimé Paris

text: 1830-luvun alussa Paris’n mielenkiinto kohdistui musiikinopetuksen menetelmiin. Hän paranteli Pierre Galinin kehittämää säveltapailumenetelmää, joka tunnetaan nykyisin nimellä Galin–Paris–Chevé-metodi.


title: Aimé Paris

text: Paris’n vuonna 1822 julkaisema järjestelmä oli yksinkertaistettu versio Conen de Prépéanin järjestelmästä. Se oli alkuperäistä helpommin opittavissa, helppolukuisempi ja sillä oli nopeampi kirjoittaa. Vaikka järjestelmä ei ollutkaan Aimé Paris’n itsenäinen luomus, se alkoi levitä hänen nimellään ja ohitti nopeasti alkuperäisen järjestelmän suosiossa.


title: Aimé Paris

text: 1800-luvun lopulla Louis Prosper Guénin kehitti järjestelmää edelleen, jotta se soveltuisi paremmin puhenopeudella kirjoittamiseen.


title: Siegfried Schneider

text: Siegfried Schneider on saksalainen käsikirjoittaja. Hän tekee käsikirjoituksia sarjaan Siska, Schneider on käsikirjoittanut myös yhden Kettu-sarjan jakson.


title: Detlef Müller

text: Detlef Müller on saksalainen käsikirjoittaja. Hän on tehnyt käsikirjoituksia televisiosarjoihin "Kettu", "Kahden keikka" ja "Siska".


title: Albert Sandner

text: Albert Sandner on saksalainen käsikirjoittaja ja näyttelijä. Hän on tehnyt käsikirjoituksia televisiosarjoihin "Kettu", "Siska" ja "Polizeiinspektion 1". Sandner on näytellyt elokuvassa "Baranski" (1979).


title: Happomarjakasvit

text: Happomarjakasvit (Berberidaceae) on putkilokasviheimo, johon kuuluu noin 570 lajia. Ne jaetaan neljääntoista sukuun, joista eniten lajeja kuuluu happomarjoihin. Happomarjakasveihin kuuluu sekä pensaita, pieniä puita että ruohovartisia kasveja.


title: Happomarjakasvit

text: Esimerkkejä heimon koristekasvilajeista ovat mahonia ("Mahonia aquifolium"), japaninhappomarja ("Berberis thunbergii") ja alppivarjohiippa ("Epimedium alpinum").


title: FK Okean Nahodka

text: FK Okean () on jalkapalloseura Nahodkan satamakaupungista, Primorjen aluepiiristä, Venäjän kaukoidästä. Joukkue pelaa maan kolmanneksi korkeimmalla sarjatasolla kakkosdivisioonan itälohkossa.


title: FK Okean Nahodka

text: Okean perustettiin ammattilaisseuraksi vuonna 1979, ja menestyttyään aluesarjoissa osallistui se vuonna 1986 ensi kertaa valtakunnallisiin kilpailuihin. Tosin vuoteen 1985 saakka seura tunnettiin nimellä "Rybak" (). Viimeisenä kautena ennen Neuvostoliiton romahatamista, vuonna 1991, Okean voitti kakkosliigan mestaruuden, ja pääsi vastakäynnistyneeseen Venäjän pääsarjaan (nyk. valioliiga), missä se säilyi kahden kauden ajan ennen putoamistaan kauden 1993 päätteeksi. Putoamisliike sai jatkoa vuonna 1996, kun joukkue putosi nykyiselle sarjatasolle kakkosdivisioonaan.


title: Mehiläistanssi

text: Mehiläistanssi on mehiläishoidossa ja etologiassa käytetty nimitys kahdeksikonmuotoisesta mehiläisten tanssista. Tanssin avulla mehiläiset välittävät tietoa lähellä sijaitsevista kukista toisille pesässä oleville työläismehiläisille. Tanssin avulla mehiläinen kertoo missä suunnassa ja kuinka kaukana kukat sijaitsevat. Aiemmin ajateltiin, että mehiläisillä on kaksi erillistä tanssia. Pyöreä tanssi lähellä sijaitsevien kukkien sijainnin ilmoittamiseksi ja kahdeksikonmuotoinen tanssi, jonka avulla välitetään tietoa kauempana sijaitsevista kohteista. Itävaltalainen etologi Karl von Frisch kuitenkin havaitsi, että ympyränmuotoinen tanssi on kahdeksikonmuotoisen tanssin erikoistapaus.


title: Mehiläistanssi

text: Frisch sai tutkimuksistaan Nobelin 1973.


title: Chris Sanders

text: Chris Sanders voi tarkoittaa seuraavia henkilöitä:


title: Svein Sæter

text: Svein Sæter (s. 1960) on norjalainen tietokirjailija ja freelancetoimittaja. Hän on kirjoittanut tai toimittanut lähes kaksikymmentä tietokirjaa. Sæterin kirjat käsittelevät usein historiallisia teemoja, mutta myös jalkapalloa, ekologista maanviljelystä tai vaikkapa kirjailija Hans Hyldbakkia.


title: Johnny Bower

text: John William ”Johnny” Bower (8. marraskuuta 1924 – 26. joulukuuta 2017), lempinimeltään ”Kiinan muuri”, oli huipputason NHL-maalivahti Kanadasta. Hänen National Hockey League -seuransa olivat New York Rangers ja Toronto Maple Leafs.


title: Raivaajapatsas

text: Raivaajapatsas on yleisnimi Suomen maanraivaajien kunniaksi pystytetyille näköispatsaille, joissa on tyypillisesti kuvattuna suokuokalla suota raivaava mies. Suomessa on useilla paikkakunnilla eri taiteilijoiden veistämiä raivaajapatsaita.


title: Raivaajapatsas

text: Suomessa raivattiin erittäin paljon maata 1920- ja 1930-luvulla melko koneellistumattomin menetelmin. Patsaita ryhdyttiin pystyttämään 1940-luvulla siirtoväen tarvitseman maanraivaamisen ja lisämaiden raivaamisen kunniaksi. "Raivaajapatsaasta" tehtiin myös noin 30 senttimetrin korkuinen kipsivalos, jota myytiin koteihin.


title: Pauli Matikainen

text: Pauli Matikainen (s. 16. helmikuuta 1949) on suomalainen kirjailija ja luokanopettaja, joka tunnetaan muun muassa Mustakäsi-kirjasarjastaan. Idean kirjoittamiseensa Matikainen sai ainekirjoitustunnilla, kun hän kirjoitti oppilaille esimerkkiaineen.


title: Pauli Matikainen

text: Matikaisen kirjoja on käännetty ruotsiksi ja unkariksi.


title: Oulaisten seurakunta

text: Oulaisten seurakunta on Oulun hiippakuntaan kuuluva Suomen evankelis-luterilaisen kirkon seurakunta, alueenaan Oulaisten kaupunki. Se on perustettu kappeliksi 1682, ja sai itsenäisen kirkkoherrakunnan aseman 1870. Sitä ennen Oulaisten alue kuului 1300-luvulta Saloisten eli Salon seurakuntaan, josta se 1500-luvulla liitettiin Pyhäjoen seurakuntaan. Kirkkoherrana on vuodesta 2004 lähtien toiminut Matti Hirvilammi.


title: Oulaisten seurakunta

text: Oulaisten kirkon nykyisellä paikalle rakennettiin ensimmäinen kirkko 1682. Nykyinen kirkko rakennettiin 1752 samalle paikalle.


title: Oulaisten seurakunta

text: Oulaisten seurakunta järjestää varhaisnuorille runsaasti kerhotoimintaa Kerhotalon kellarissa. Siellä toimii kokkikerho, liikuntakerho, sählykerho, askartelukerho, tyttökerho ja toimintakerho, ja siellä on myös partiolippukunnan kolo.


title: Oulaisten seurakunta

text: Oulaisten kirkkokuoro toimii aktiivisesti ja on julkaissut 2003 cd-levyn "Tien laulu".


title: Oulaisten seurakunta

text: Partiolippukunta Pohjan Ilves on osa seurakunnan varhaisnuoristoimintaa. Partiokolo on seurakunnan kerhotalon alakerrassa. Lippukunta on alkujaan perustettu poikien lippukuntana 1937, tyttöjen lippukuntana 1938. Niiden pohjalta muodostettiin 1979 tyttöjen ja poikien yhteinen lippukunta. Lippukunnalla on oma leirialue.


title: Gösta Kyntzell

text: Gustaf (Gösta) Julius Kyntzell (12. heinäkuuta 1882 Kokkola – 16. heinäkuuta 1961 Porvoo) oli suomalainen venesuunnittelija ja laivanrakennusinsinööri.


title: Gösta Kyntzell

text: Kyntzell kuuluu niihin suunnittelijoihin, joiden veneet luokitellaan poikkeuksetta klassikoiksi. Hän oppi purjehtimaan paikallisilla kalastus- ja luotsiveneillä Pohjanmaalla. Kyntzell opiskeli Göteborgin Chalmersin teknillisessä oppilaitoksessa. Valmistumisensa jälkeen hän toimi vuosina 1907–1911 teknisenä johtajana göterborgilaisella Klippansin telakalla ja sen jälkeen Porvoossa Suomessa. Työnsä ohella hän suunnitteli useita menestyviä purjeveneitä paikallisille toimeksiantajille. Erityisen hyvin Kyntzell onnistui pohjoismaisissa luokissa kuten saaristoristeilijöissä. Hänen 22m2 ja 30m2 veneitään pidettiin voittamattomina. Lisäksi hän suunnitteli useita suomalaisia A- ja C-veneitä. Vuonna 1910 Kyntzell muutti Porvoon ja aloitti monivuotisen pestin Borgå Båtvarfin johtajana. 1930-luvulla Kyntzellistä tuli siihen asti menestyneimmän suomalaisen purjevenesuunnittelijan Gustaf Estlanderin manttelinperijä.


title: Gösta Kyntzell

text: Kyntzell suunnitteli mm. 6mR-veneet Anitran, Inga Lill XXVI:n, Wiren ja Violetin. Juuri ennen sotaa 1939 hän suunnitteli 8mR Katrinan. Erityisen tunnettu Kyntzellistä tuli menestyvien 5.5m veneiden suunnittelijana. Yhteensä hän suunnitteli 6 kpl 5.5m veneitä joista menestyneimmät olivat Inga-Lill XXXXII, Kan-Bei ja Inga-Lill XXXXIV. Kyntzellillä oli tapana suunnitella vähintään vene per vuosi luokkaan jota hän kulloinkin halusi tukea. Kipparoituaan menestyksellisesti venettään hän myi sen ensimmäisen sesongin jälkeen. Kyntzellin pääkilpailija oli häntä nuorempi venesuunnittelija Birger Slotte joka myös oli kotoisin Kokkolasta. Erityisesti A-vene-luokassa Slotten ja Kyntzellin veneet ottivat toisistaan mittaa.


title: Tadj ol-Molouk

text: Tadj ol-Molouk (o.s. Nimtaj Ayromlo, 17. maaliskuuta 1896 Baku – 10. maaliskuuta 1982 Acapulco) oli Iranin keisarinna ja šaahi Reza Pahlavin toinen vaimo sekä šaahi Mohammad Reza Pahlavin äiti. Tadj ol-Moloukin isä oli kenraali Teymur Tadfel Molouk Ayrumlu.


title: Tadj ol-Molouk

text: Tadj ol-Moloukilla oli neljä lasta Shams Pahlavi, Mohammad Reza Pahlavi, Ashraf Pahlavi ja Ali Reza Pahlavi I. Tadj ol-Molouk oli kansallisuudeltaan azeri.


title: Tadj ol-Molouk

text: Ennen Iranin vallankumousta vuonna 1979 Tadj ol-Molouk lähti Iranista poikansa šaahi Mohammad Reza Pahlavin aloitteesta Yhdysvaltoihin ja asettui asumaan tyttärensä Shams Pahlavin asuntoon Beverly Hillsille Tadj ol-Molouk saapui Los Angelesiin 30. joulukuuta 1978 Iranin kuninkaallisen ilmavoimien Boeing 747 lentokoneella. Pian saapumisen jälkeen iranilaiset opiskelijat hyökkäsivät Tadj ol-Moloukin asuntoon ja yrittivät sytyttää sen tuleen. Tadj ol-Molouk ja hänen tyttärensä muuttivat Palm Springsillä olevaan asuntoon joka kuului entiselle Yhdysvaltain Britannian suurlähettiläälle Walter Annenbergille.


title: Tadj ol-Molouk

text: Tadj ol-Molouk kuoli Acapulcossa, Meksikossa 10. maaliskuuta vuonna 1982 leukemiaan seitsemän päivää ennen kuin olisi täyttänyt 86 vuotta. Häneltä salattiin poikansa šaahi Mohammad Reza Pahlavin kuolema.


title: Ōsakasayama

text:
Ōsakasayama () on kaupunki Osakan prefektuurissa Japanissa. Se sijaitsee prefektuurin eteläosassa Osakan kaupungin etelä- ja aivan Sakain kaupungin itäpuolella. Sakain lisäksi se rajautuu Tondabayashin ja Kawachinaganon kaupunkeihin.
Ōsakasayaman pinta-ala on 11,86 neliökilometriä ja siellä on 57 857 asukasta (vuonna 2013).


title: Ōsakasayama

text: Paikkakunta tunnettiin alun perin nimellä "Sayama". Siitä tehtiin kauppala vuonna 1951 ja kaupunki vuonna 1987. Se otti nimen "Ōsakasayama" erotuksena Saitaman prefektuurissa sijaitsevasta Sayaman kaupungista. Kaupungin keskellä on suurehko keinotekoinen Sayamaike-lampi, joka on rakennettu jo 600-luvun alkupuolella ja joka mainitaan "Kojikissa" ja "Nihonshokissa". Se on Japanin tekoaltaista vanhin. Se on kastelutehtävänsä lisäksi tunnettu historiansa aikana myös luonnonkauniina paikkana, joka on esiintynyt monissa runoissa ja maalauksissa. Lammen yhteyteen on rakennettu Sayamaike-museo, jossa on esillä muun muassa lammen korjaustöiden yhteydessä löytynyttä esineistöä ja lammen pengerryksen leikkaus, joka on yli 15 metriä korkea ja 62 metriä pitkä. Sitä on väitetty maailman suurimmaksi näyttelyesineeksi.


title: Ōsakasayama

text: Ōsakasayamaa palvelee Nankai-rautateiden Kōya-linja.


title: Wûnseradiel

text: Wûnseradiel () on Alankomaiden entinen kunta, joka sijaitsi Friisinmaan provinssissa. Pinta-alaa kunnalla oli 317,68 neliökilometriä, josta vettä oli 159,18 km². Asukkaita kunnassa oli 11 865 (30.6.2008) ja asukastiheys oli 75 as./km². Wûnseradielin pormestari oli Theunis Piersma. Entisen kunnan keskuspaikka on nimeltään Witmarsum (friisiksi "Wytmarsum").


title: Wûnseradiel

text: Vuonna 2011 tehtiin laaja kuntaliitos, jossa Bolsward, Nijefurd, Sneek, Wûnseradiel ja Wymbritseradiel muodostivat uuden kunnan Súdwest-Fryslân. Kunta on pinta-alaltaan Alankomaiden suurin.


title: Wûnseradiel

text: Pohjois-Hollannin Wieringenistä tuleva Afsluitdijk-pato päättyy Wûnseradieliin. Wûnseradielin naapurikunnat olivat Harlingen ja Franekeradeel pohjoisessa, Littenseradiel, Bolsward ja Wymbritseradiel idässä ja Nijefurd etelässä.


title: Wûnseradiel

text: Allingawier, Arkum, Arum, Atzeburen, Baarderburen, Baburen, Breezanddijk, Burgwerd, Cornwerd, De Blokken, Dedgum, Dijksterburen, Doniaburen, Eemswoude, Engwier, Exmorra, Exmorrazijl, Ferwoude, Gaast, Gooium, Grauwe Kat, Harkezijl, Hartwerd, Hayum, Hemert, Hichtum, Hieslum, Idsegahuizum, Idserdaburen, It Fliet, Jonkershuizen, Jousterp, Kampen, Kimswerd, Kooihuizen, Kornwerderzand, Koudehuizum, Lollum, Longerhouw, Makkum, Oosthem, Parrega, Piaam, Pingjum, Rijtseterp, Scharneburen, Schettens, Schraard, Strand, Tjerkwerd, Vierhuizen, Witmarsum, Wonneburen, Wons, Zurich.


title: Hypo Real Estate

text: Hypo Real Estate (HRE) on saksalainen holding-yhtiö. Se koostuu useista kiinteistöalan rahoituspankeista. Ryhmän tase on 400,2 miljardia euroa (2007).Syksyllä 2008 osana finanssikriisiä Hypo Real Estate ajautui vaikeuksiin sen vakavaraisuuden heikennettyä etenkin sen Irlannin yksikön Depfan takia. Muut saksalaiset liikepankit yrittivät ensin pelastaa pankkia, mutta neuvottelut kariutuivat. Lokakuussa 2008 Saksan hallitus päätti myöntää sille 50 miljardin euron tukipaketin.


title: Kimble

text: Kimble on suomalainen 2–4 pelaajan lautapeli, jota valmistaa Tactic Games Oy. Se on yhdysvaltalaisen "Trouble"-lautapelin lisenssiversio. Pelin tavoitteena on noppaa heittämällä kuljettaa omat pelinappulansa kotipesästä pelilaudan kehää myöten maaliin ennen vastapelaajia. Jos nappula osuu vastapelaajan varaamaan ruutuun, hänen nappulansa palautuu kotipesään.


title: Kimble

text: Kimble on variaatio vanhasta intialaisesta lautapelistä patsisista. Kukin pelaaja yrittää kuljettaa neljä pelinappulaansa pelilaudan ympäri tavoitteenaan saada kaikki takaisin kotipesään. Jos pelinappula laskeutuu vastustajan miehittämään ruutuun, vastustajan nappula päätyy takaisin kotipesään. Omasta kotipesästään pääsee ulos vain kutosen heittämällä. "Kimblen" (ja "Troublen") erikoisuus on pelilaudan keskellä sijaitseva Pop-o-Matic-muovikupu, jota painamalla sen sisälle asetettua noppaa voidaan heittää. Painettaessa kuvun metallinen pohjajousi ponnauttaa nopan. Peli pohjautuu noppatuuriin, mutta liikutettavasta pelinappulasta voi päättää itse.


title: Kimble

text: Pelin ruotsinkieliset säännöt sallivat pesästä lähtemisen myös ykkösen heittämällä. Poikkeava sääntö juontaa siitä, että Ruotsissa suositussa samantapaisessa "Fia"-pelissä voi lähteä liikkeelle sekä ykkösellä että kuutosella.


title: Kimble

text: "Kimblen" suomalainen luoja on porilainen Aarne Heljakka, jonka perheeseen amerikansukulaiset antoivat "Trouble"-lautapelin 1960-luvun keskivaiheilla. "Troublen" olivat kehittäneet vuosikymmenen alulla Kohnerin veljekset ja Al Stubbmann. Vuonna 1967 Heljakka keksi hakea lisenssiä pelin suomalaiseen julkaisuun ja perusti peliä valmistamaan Nelostuote Ky:n (nykyään Tactic Games). "Troublen" suomalaisversion nimeksi Heljakka valitsi "Kimblen" tuolloin televisiossa pyörineen suositun "Takaa-ajettu"-televisiosarjan päähenkilön, Richard Kimblen, mukaan.


title: Kimble

text: "Kimblestä" on ilmestynyt 2000-luvun alusta lähtien erilaisia lisensoituja versioita, kuten "Angry Birds"- ja "Hello Kitty -Kimblet".


title: Kimble

text: Loka–marraskuussa 2007 järjestettiin "Kimblen" 40-vuotisjuhlan kunniaksi pelin suomenmestaruuskilpailut. Alkukarsintojen jälkeen 20 kilpailijaa osallistui Porissa Nelostuotteen tiloissa 17. marraskuuta järjestettyyn finaaliin. "Kimblen" mestariksi selviytyi viisivuotias hyvinkääläinen Santeri Kalteva, ja toiselle sijalle sijoittui vuoden 2007 Miss Suomi -kilpailun voittaja Noora Hautakangas.


title: Kimble

text: Kimblellä on klassikkopelin maine Suomessa.


title: Kimble

text: Lautapelioppaan arvion mukaan peli on varsin sattumanvarainen ja päätökset pelinappuloiden siirtämisestä ovat ”luonteeltaan aika näennäisiä, sillä usein on jokseenkin sama, mitä nappulaa siirtää”.


title: The Best of Bowie

text: The Best of Bowie on David Bowien vuonna 1980 julkaistu kokoelma-albumi.


title: The Best of Bowie

text: Kaikki kappaleet säveltänyt ja sanoittanut David Bowie, ellei toisin mainittu.


title: Unelmien naapuri

text: Unelmien naapuri () on yhdysvaltalainen komediaelokuva vuodelta 2004. Se kertoo kunnianhimoisesta opiskelijapojasta, joka on alkamassa seurustella naapurintytön kanssa, kun kuulee tämän olevan entinen pornonäyttelijä. Hän sekaantuu monenlaisiin petoksiin, uhkailuun, kiristykseen ja muuhun rikolliseen toimintaan.


title: Punaviheraraset

text: Punaviheraraset ("Touit") on papukaijojen heimoon kuuluva lintusuku. Sukuun kuuluu 8 lajia.


title: Myskilurikit

text: Myskilurikit ("Glossopsitta") on kaijojen heimoon kuuluva lintusuku.


title: Antique

text: Antique oli ruotsalais-kreikkalainen duo, jonka muodostivat Helena Paparizou ja Nikos Panagiotidis, Ruotsissa syntyneet kreikkalaisten maahanmuuttajien lapset. Antique yhdisti kreikkalaista populaarimusiikkia moderniin pohjoismaiseen dance-musiikkiin. Yhtye toimi vuosina 1999–2003 ja edusti Kreikkaa Eurovision laulukilpailuissa 2001 kappaleella ”Die for You”, joka sijoittui kolmanneksi. Kappaleesta tuli suuri radiohitti. Duo menestyi myös kappaleillaan ”Opa Opa” ja ”Dynata Dynata”.


title: Peter Mueller (jääkiekkoilija)

text: Peter Mueller (s. 14. huhtikuuta 1988 Bloomington, Minnesota) on yhdysvaltalainen jääkiekkohyökkääjä. Hän siirtyi syksyllä 2016 AHL-seura Providence Bruinsiin. Hän on pelannut urallaan myös NHL:n Phoenix Coyotesissa, Colorado Avalanchessa ja Florida Panthersissa sekä Kloten Flyersissa Sveitsin pääsarjassa ja Malmö Redhawksissa Ruotsin SHL:ssä.


title: Peter Mueller (jääkiekkoilija)

text: Ennen ammattilaisuraansa Mueller oli kaksi vuotta mukana Yhdysvaltain jääkiekkomaajoukkueen kehitysohjelmassa (USNTDP), minkä jälkeen hän pelasi vuodesta 2005 vuoteen 2007 Everett Silvertipsissä juniorisarja WHL:ssä. Kaudella 2005–2006 hän oli Silvertipsin neljänneksi paras pistemies ja toiseksi paras maalintekijä, kaudella 2006–2007 toiseksi paras pistemies ja neljänneksi paras maalintekijä. Vuonna 2006 Mueller palkittiin WHL:n vuoden tulokkaan palkinnolla Jim Piggott Memorial Trophylla ja 2007 hänet valittiin liigan läntisen konferenssin ensimmäiseen tähdistökentälliseen sekä Canadian Hockey Leaguen toiseen tähdistökentälliseen.


title: Peter Mueller (jääkiekkoilija)

text: Phoenix Coyotes  varasi Muellerin kahdeksannella vuorolla ensimmäisellä kierroksella. Hän aloitti NHL:ssä vuotta myöhemmin, kaudella 2007–2008. Mueller pelasi ensimmäisen NHL:n runkosarjaottelunsa 4. lokakuuta 2007, jolloin Coyotes kohtasi kotiottelussa St. Louis Bluesin. Ensimmäisen NHL-pisteensä hän teki viidennessä ottelussaan, 18. lokakuuta 2007, jolloin Coyotes pelasi kotiottelun Edmonton Oilersia vastaan. Mueller teki 1–1-tasoitusmaalin ottelussa, joka päättyi Oilersin voittoon maalein 4–2.


title: Peter Mueller (jääkiekkoilija)

text: Mueller pelasi tulokaskaudellaan 81 runkosarjaottelua ja teki 22 maalia sekä antoi 32 maalisyöttöä. Hän oli joukkueensa kolmanneksi paras pistemies ja maalintekijä Shane Doanin ja Radim Vrbatan jälkeen. NHL-tulokkaiden pistepörssissä hän sijoittui neljänneksi ja tulokkaiden maalipörssissä toiseksi Jonathan Toewsin jälkeen. Hän pelasi Coyotesissa vielä kauden 2008–2009 sekä osan kaudesta 2009–2010. Maaliskuussa 2010 Mueller kaupattiin Colorado Avalancheen yhdessä Kevin Porterin kanssa. Vaihdossa Coyotes sai hyökkääjä Wojtek Wolskin.


title: Peter Mueller (jääkiekkoilija)

text: Syyskuussa 2010 Mueller sai NHL:n harjoitusottelussa aivotärähdyksen, joka piti hänet sivussa koko kauden 2010–2011. Tätä ennen hän oli ollut pelaamatta aivotärähdysten vuoksi seitsemän ottelua tammi-helmikuussa 2009 ja kymmenen ottelua, joista kuusi pudotuspeleissä, huhtikuussa 2010. Hän oli sivussa aivotärähdyksen jälkioireiden vuoksi myös puolet kaudesta 2011–2012, kunnes teki paluun tammikuussa 2012. Colorado Avalanche ei tarjonnut hänelle jatkosopimusta kesäkuun 2012 loppuun mennessä, mikä tarkoitti sitä, että hänestä tuli rajoittamaton vapaa pelaaja. Mueller teki heinäkuussa 2012 yksivuotisen sopimuksen Florida Panthersin kanssa.


title: Peter Mueller (jääkiekkoilija)

text: Työsulun lyhentämän NHL-kauden 2012–2013 jälkeen Muellerista tuli jälleen rajoittamaton vapaa pelaaja. Syyskuussa 2013 hän teki yksivuotisen sopimuksen sveitsiläisseura Kloten Flyersin kanssa. Klotenissa hän teki 24 maalia ja voitti Sveitsin pääsarjan maalintekijätilaston. Heinäkuussa 2014 Mueller teki yhden vuoden mittaisen sopimuksen NHL-seura St.Louis Bluesin kanssa. Sopimuksen arvoa ei kerrottu julkisuuteen, mutta se on kaksisuuntainen. Mueller ei mahtunut Bluesin NHL-kokoonpanoon, vaan hänet oltaisiin pudetotettu ennen kauden alkua farmiseuraan. Mueller ja Blues purkivat tämän jälkeen sopimuksensa, jotta Mueller pääsi palaamaan takaisin Eurooppaan ja Kloteniin.


title: Peter Mueller (jääkiekkoilija)

text: Pelattuaan kaksi kautta Klotenissa Mueller teki vuoden sopimuksen SHL-seura Malmö Redhawksin kanssa. Ruotsista Mueller palasi kaudeksi 2016–2017 Pohjois-Amerikkaan. Hän oli ensin koesopimuksella Boston Bruinsissa mutta teki lopulta sopimuksen AHL-seura Providence Bruinsin kanssa.


title: Peter Mueller (jääkiekkoilija)

text: Mueller on edustanut Yhdysvaltoja jääkiekon aikuisten arvokilpailuissa kerran, maailmanmestaruuskilpailuissa 2008. Hän pelasi Kanadassa pelatussa turnauksessa seitsemän ottelua ja keräsi neljä syöttöpistettä.


title: Nokian Jalkineet

text: Nokian Jalkineet on Bernerin kumijalkinebrändi. Yhtiön liiketoiminta ja tuotemerkit myytiin vuonna 2005 perheyritys Berner Oy:lle, joka jatkaa kumijalkineiden myyntiä ja markkinointia entisillä Nokian Jalkineiden tuotemerkeillä, mutta valmistuttaa ne ulkomailla, lähinnä Slovakian ja Serbian jättitehtailla.


title: Nokian Jalkineet

text: Nokian Jalkineiden juuret olivat vuonna 1898 perustetussa Suomen Gummitehdas Oy:ssä (vuodesta 1959 "Suomen Kumitehdas Oy"), joka vuonna 1967 sulautettiin silloisen Nokia Osakeyhtiön ja Suomen Kaapelitehdas Oy:n kanssa Nokia Oy:ksi. Gummitehdas omisti enemmistön sekä Nokiasta että Kaapelitehtaasta, mutta silloisen lainsäädännön johdosta paperiteollisuutta harjoittanut Nokia oli sulautumisessa vastaanottava yhtiö ja antoi syntyneelle uudelle yhtiölle nimen. Nokia Oy jatkoi kumijalkineiden valmistusta yhtenä toimialanaan. Vuonna 1990 Nokia yhtiöitti kumijalkineiden valmistuksen omaksi yhtiöksi, Nokian Jalkineet Oy:ksi. Tämä yhtiö keskittyi 1990-luvulta alkaen kumisaappaiden valmistukseen. Tunnettuja Nokian Jalkineiden kumisaappaita ovat muun muassa Kontio- ja Hai-saappaat.


title: Magnetoituma

text: Magnetoituma on magnetismiin liittyvä suure, jolla tarkoitetaan magneettisen kappaleen magneettimomenttia jaettuna sen tilavuudella. Aineen magnetoitumisen voivat aiheuttaa joko sen atomien elektronit, joiden kiertoliikettä atomiydinten ympäri voidaan pitää mikroskooppisena sähkövirtana, tai elektronien spinit. Useimmissa aineissa eri atomien elektronien kiertoliike tapahtuu kuitenkin aivan eri suuntiin, jolloin ne kumoavat toistensa vaikutuksen. Magnetoituneessa aineessa huomattava osa elektronien magneettimomenteista kuitenkin on samansuuntaisia, jolloin ne vahvistavat toisiaan.


title: Magnetoituma

text: Aine voi tulla magneettiseksi eli "magnetoitua" ulkoisen magneettikentän vaikutuksesta, jolloin atomien magneettimomentit kääntyvät suurelta osin samansuuntaisiksi. Ilmiö on kuitenkin heikko muilla paitsi ferromagneettisilla aineilla, esimerkiksi raudalla.


title: Magnetoituma

text: Magneettikenttään liittyviä kenttäsuureita ovat magneettivuon tiheys "B" ja magneettikentän voimakkuus "H". Näistä edellisen yksikkö on tesla (1 T = 1 Vs/m), jälkimmäisen ampeeri metriä kohti (1 A/m). Tyhjiössä näiden suhde on vakio, tyhjiön permeabiliteetti eli magneettivakio formula_1 = 4 π · 10 Vs/Am. Sähkövirta synnyttää ympärilleen magneettikentän, jonka kenttävoimakkuus on suoraan verrannollinen virtaan ja kääntäen verrannollinen etäisyyteen virtajohtimesta. Magneettivuon tiheys taas kuvaa sitä, kuinka suurella voimalla kenttä vaikuttaa siellä liikkuvaan varaukseen.


title: Magnetoituma

text: Väliaineessa magneettivuon tiheys "B" poikkeaa siitä, mikä se olisi tyhjiössä. Tämä voidaan esittää yhtälöllä


title: Magnetoituma

text: missä "M" on aineen "magnetoituma". Tässä yhtälössä "H" kuvaa sitä ulkoista magneettikenttää, jossa kappale on, "B" taas sitä magneettikenttää, joka syntyy tämän ulkoisen kentän ja kappaleen oman magnetoitumisen yhteisvaikutuksesta.


title: Magnetoituma

text: Magnetoituman yksikkö on sama kuin kenttävoimakkuudenkin, 1 A/m.


title: Magnetoituma

text: Diamagneettisissa ja paramagneettisissa aineissa "H" ja "M" ovat yleensä suoraan verrannollisia:


title: Magnetoituma

text: missä kerrointa formula_4 sanotaan magneettiseksi suskeptibiliteetiksi. Ferromagneettisissa aineissa nämä suureet eivät vastaa toisiaan yksikäsitteisesti, sillä tällainen aine jää magneettiseksi vielä sen jälkeenkin, kun se on poistettu ulkoisesta magneettikentästä. Tämä jäännösmagnetismi on toisinaan heikkoa ja häviää nopeasti, mutta ns. magneettisesti kovilla aineilla se säilyy kauan, niin että niistä voidaan tehdä kestomagneetteja.


title: Sileä funktio

text: Sileä funktio on matematiikan käsite. Funktio formula_1 on sileä, jos sen jokaisen kertaluvun derivaatta on jatkuva.


title: Sileä funktio

text: Toisinaan funktion formula_1 sanotaan olevan sileä, jos funktion n. derivaatta formula_3 on jatkuva kaikilla formula_4, missä luku formula_5 riippuu käsittelyssä olevasta ongelmasta. Tällöin sanotaan, että funktio formula_1 on formula_7-funktio.


title: Sileä funktio

text: Esimerkiksi formula_8 ja formula_9 ovat sileitä funktioita, sillä niiden kaikki derivaatat ovat jatkuvia.


title: Asopos

text: Asopos () oli kreikkalaisessa mytologiassa jokijumala, joka sai nimensä kahden eri joen (nykyisin Asopós) mukaan – toinen näistä virtasi Boiotiassa (Boiotian Asopos) ja toinen läntisessä Korintissa.


title: Asopos

text: Asopoksen vanhemmiksi nimetään lähteestä riippuen Okeanos ja Tethys, Poseidon ja Pero tai Zeus ja Eurynome. Asopoksella itsellään oli puolisonsa Metopen kanssa kaksi poikaa ja joko kaksitoista tai kaksikymmentä tytärtä. Näiden nimet vaihtelevat eri lähteissä, mutta yleensä lähteet ovat yksimielisiä siitä, että Aigina oli hänen tyttärensä ja Aiakos siten hänen lapsenlapsensa.


title: Asopos

text: Zeuksen siepattua Aiginan Asopos etsi turhaan tytärtään. Lopulta Sisyfos paljasti hänelle Zeuksen olevan teon takana, jolloin Asopos vannoi kostoa. Zeus kuitenkin pysäytti tämän hyökkäyksen salamallaan. Tämän tapahtuman kerrotaan olleen alkuperä joella oleville hiiliesiintymille.


title: Mutakuono ja lakupelle

text: Mutakuono ja lakupelle on Irwin Goodmanin vuonna 1989 levytetty kappale. Kappale julkaistiin samana vuonna ilmestyneessä albumissa "Vuosikerta -89". Kappale ilmestyi myös singlenä B-puolenaan ”Ennen oli maailma miesten”.


title: Mutakuono ja lakupelle

text: Kappaleen sävelsivät Kassu Halonen sekä Kisu Jernström ja sanoitti Vexi Salmi.


title: Mutakuono ja lakupelle

text: Goodman on esittänyt kappaleen myös televisiossa ainakin "Hardwick Show" -ohjelmassa vuonna 1988 ja sen musiikkivideo on nähty muuan muassa "Irwin Kansan laulaja" -televisio-ohjelmassa.


title: Mutakuono ja lakupelle

text: Oman versionsa kappaleesta on levyttänyt myös RAC-yhtye Mistreat.


title: Mutakuono ja lakupelle

text: Kappaleesta nousi julkaisuaikaan kohu, sen sisältämän sanoituksen vuoksi. Kappaleessa satirisoidaan ”suomalaisten maahanmuuttajavastaisuutta”.


title: Mutakuono ja lakupelle

text: Sanoittaja Vexi Salmi on jälkeenpäin maininnut "katuneensa" kappaleen julkaisua. Julkaisuaikaan Vexi Salmen puoliso oli ehdottanut, että kappaleen sanoitus kiellettäisiin, mutta Salmi otti riskin ja julkaisi kappaleen. Hän on saanut sanoituksesta vielä nykyisinkin palautetta.


title: Radion tanssiorkesteri

text: Radion tanssiorkesteri oli Yleisradion suojissa toiminut orkesteri, joka säesti eri solisteja. Orkesteri perustettiin vuonna 1958. Se teki 1960–1970-luvuilla kymmenkunta konserttia ja nauhoitusta vuosittain.


title: Akseli Ensemble

text: Akseli Ensemble oli Kalle Chydeniuksen vuonna 2004 yhdessä ikäpolvensa tunnettujen teatterintekijöiden kanssa perustama teatteriryhmä. Ryhmä lopetti toimintansa syksyllä 2008 taloudellisten vaikeuksien vuoksi.


title: Akseli Ensemble

text: Ryhmän viimeinen tuotanto oli näytelmä "Disco Pigs". Sen muut esitykset olivat puhekonsertti "Mitä te odotatte" sekä näytelmä "Ranta", josta Yleisradio taltioi 10-osaisen dokumenttisarjan "Osittain julkista". Ryhmällä ei ollut omaa näyttämöä.


title: Akseli Ensemble

text: Ryhmän perustajia olivat Chydeniuksen ohella Samuli Edelmann, Marko Kulmala, Aku Louhimies, Laura Malmivaara, Vilma Melasniemi, Juho Milonoff, Emmi Pesonen ja Paavo Westerberg.


title: John Lomax

text: John Avery Lomax (23. syyskuuta 1867 Goodman, Mississippi – 26. tammikuuta 1948) oli yhdysvaltalainen uraauurtava musiikkitieteilijä ja folkloristi.


title: John Lomax

text: Lomax varttui maatilalla Texasissa ja opiskeli englantia Texasin yliopistossa Austinissa. Myöhemmin hän suoritti loppututkinnon Harvardin yliopistossa. Tämän jälkeen Lomax sai apurahan cowboy-laulujen tutkimiseen, minkä tuloksena syntyi vuonna 1910 antologia "Cowboy Songs and Other Frontier Ballads".


title: John Lomax

text: John Lomax oli perustamassa Texas Folklore Societya ja arkistoi tuhansia äänitteitä Yhdysvaltain kongressin kirjaston Amerikan kansanlauluarkistoon yhdessä poikansa Alan Lomaxin kanssa.


title: John Lomax

text: Vuonna 1933 John Lomax aloitti yhdessä poikansa kanssa afroamerikkalaisen kansanmusiikin kenttätutkimukset. He aloittivat vankiloista aluksi Texasissa ja myöhemmin Louisianassa. Louisianassa he löysivät muun muassa Huddie ”Lead Belly” Ledbetterin.


title: Lempieläimiä

text: Lempieläimiä on Vuokko Hovatan ensimmäinen sooloalbumi. Se julkaistiin 27. helmikuuta 2008. Albumi sijoittui Suomen albumilistalla parhaimmillaan kolmanneksi.


title: Lempieläimiä

text: Levyllä on muun muassa Vuokko Hovatan euroviisukarsintakappale ”Virginia” sekä Aki Sirkesalon ennen julkaisematon sävellys ”Lumottu veli”.


title: Kongressin kirjasto

text: Kongressin kirjasto () on Yhdysvaltain tosiasiallinen kansalliskirjasto. Se sijaitsee kolmessa rakennuksessa Washingtonissa ja on hyllymetreiltään ja kirjamäärältään maailman suurin kirjasto.


title: Kongressin kirjasto

text: Kirjasto perustettiin vuonna 1800, ja se on Yhdysvaltain vanhin kulttuurilaitos. Brittijoukot polttivat 24. elokuuta 1814 Capitol-rakennuksen, jossa kirjasto sijaitsi, ja tuhosivat kirjaston 3 000 teoksen kokoelman. Kongressi hyväksyi 30. tammikuuta 1815 Thomas Jeffersonin henkilökohtaisen 6 487 kirjan kokoelman ostamisen 23 950 dollarilla. Vuonna 2007 Kongressin kirjastossa työskenteli 3 691 työntekijää, ja sen budjetti oli yli 600 miljoonaa dollaria.


title: Kongressin kirjasto

text: Kongressin kirjaston kokoelmat sisälsivät syyskuussa 2015 päättyneellä budjettivuonna 162,5 miljoonaa nimikettä. Tästä 24,1 miljoonaa oli kongressin kirjastoluokittelun mukaista kirjaa, 14,6 milj. suurikokoista teosta, vanhaa eurooppalaista painotuotetta, monografiaa tai kirjasarjan osaa, sidottua nidettä sanomalehtiä, pamflettia, teknisiä raporttia tai muuta painotuottetta. Aineistosta 123,8 miljoonaa nimikettä oli luokittelematonta (erikois)kokoelma-aineistoa. Tähän sisältyi esimerkiksi 70,3 milj. käsikirjoitusta, 17,1 milj. mikrofilmiä, 15,0 milj. kuva-aineiston nimikettä, 7,2 milj. nuottia tai vastaavaa kirjallista musiikkiteosta, 5,6 milj. karttaa, 3,6 milj. äänitettä, 1,8 milj. elokuvaa ja 3,4 milj. muuta nimikettä.. Kokoelmissa on myös harvinaisuuksia, kuten Yhdysvaltain itsenäisyysjulistuksen luonnos ja yksi kolmesta täydellisenä säilyneestä veliinipaperille painetusta Gutenbergin Raamatusta.


title: Kongressin kirjasto

text: Kongressin kirjaston ylläpitämään National Film Registryyn arkistoidaan yhdysvaltalaisia elokuvia, jotka ovat "kulttuurillisesti, historiallisesti tai esteettisesti merkittäviä". Kongressin kirjasto ilmoitti keväällä 2010 aikeistaan arkistoida Twitter-palvelussa julkaistut julkiset viestit. Vuoteen 2016 mennessä se ei ollut aloittanut itse arkistoinnin toteuttamista vaan vasta kerännyt viestejä.


title: Suomen videopelialan historia

text: Suomen videopelialan historia alkaa vuodesta 1979, jolloin julkaistiin ensimmäinen suomalainen videopeli "Chesmac". Harrastustoiminta ja pelien tekeminen alkoi käytännössä 1980-luvun alussa, kun Commodore VIC-20, Commodore 64 ja Amiga saapuivat markkinoille. Alkuvuosina pelinkehitys oli puhtaasti harrastustoimintaa, ja yleensä pelit olivat yhden henkilön kehittämiä koodikokeilujen sivutuotteita. Monella pelikehittäjällä olikin taustaa demoskenestä, jossa luotiin lyhyitä, ei-pelattavia koodaustaitoa esitteleviä demoja. Suomen pelikehitystoiminnalle tärkeä tapahtuma on ollut vuodesta 1992 lähtien järjestetty Assembly, johon suomalaiset pelikehittäjät ja demoskenen harrastajat ovat kokoontuneet. Yritysmuotoinen pelinkehitys alkoi 1990-luvun alussa, kun Stavros Fasoulas ja Ilari Kuittinen perustivat Terramarquen; myöhemmin Bloodhouse ja Terramarque fuusioituivat muodostaen Housemarquen.


title: Suomen videopelialan historia

text: 2000-luvun vaihteessa perustettiin paljon mobiilipelitaloja, joista osa kaatui IT-kuplan mukana. Vaikka alan investoinnit seisahtuivat, Nokian panostus N-Gage-pelilaitteeseen loi toimintaedellytyksiä Suomen pelialalle. 2000-luvun puolivälissä moni mobiilipeliyhtiö myytiin ulkomaille, ja painopiste alkoi siirtyä muille alustoille. Vuonna 2007 esitelty iPhone kuitenkin mullisti alan ja kasvatti mobiilipelien suosiota. Digitaalisen jakelun käynnistymisen myötä pientenkin pelitalojen oli yhä helpompaa kehittää ja julkaista pelinsä. Suomalainen peliala alkoi kasvaa vauhdilla. 2010-luvulla menestykseksi ovat osoittautuneet ilmaispelit, joilla tuottoa tehdään pelinsisäisillä mikromaksuilla.


title: Suomen videopelialan historia

text: Tunnetuimpia ja tärkeimpiä suomalaisia videopelejä ovat Remedy Entertainmentin kehittämä "Max Payne", Bugbear Entertainmentin kehittämä "Rally Trophy", Bloodhousen kehittämä "Stardust" ja Rovio Entertainmentin kehittämä "Angry Birds".


title: Suomen videopelialan historia

text:
Suomen videopeliala oli 1980-luvun alussa puhdasta harrastustoimintaa. Pelien kehittämisen aloittivat yksittäiset koodaajat, jotka keskittyivät videopeleissään pelattavuuteen tarinan ja visuaalisuuden kustannuksella. Pelit saatettiin rakentaa yksittäisen innovaation, kuten vaikka jonkin näppärän grafiikkarutiinin ympärille. MSX:lle julkaistun "Space Satelliten" ominaisuus oli vaihtuvat näppäinkomennot; pelimekaniikkaan kuului, että pelaajan piti etsiä oikeat näppäimet joka pelikerralla uudestaan. Pelit olivatkin usein kokeilunhaluisia ja niillä pyrittiin testaamaan omia kehitystaitojaan. Jokaisella kotitietokoneen omistavalla oli mahdollisuus kokeilla koodaamista ja siten julkaista oma pelinsä.
1980-luvulla tietokoneet alkoivat yleistyä suomalaiskodeissa. Suosituin merkki oli Commodore, jota myytiin Suomessa enemmän kuin missään muualla suhteutettuna väkilukuun. Vaikka Commodore VIC-20 myi hyvin, todellinen menestys oli vuonna 1982 myyntiin tullut Commodore 64. Mainoksissa sitä kutsuttiin ”tasavallan tietokoneeksi”, ja käyttäjät antoivat sille lempinimiä, kuten ”Kuusnepa” ja ”Kuuslankku”. C64 oli edullinen, sen suorituskyky ja design olivat hyviä, ja se oli lisäksi käytännöllisen kokoinen, hyvin markkinoitu ja kaiken lisäksi laajalti saatavilla. Kotitietokoneiden määrän kasvaessa oli vain ajan kysymys, milloin suomalaiset innostuisivat pelien kehittämisestä. Nintendo menestyi maailmalla Nintendo Entertainment System -pelikonsolillaan, mutta suomalaiset eivät innostuneet konsolibisneksestä. Pelitutkija Olli Raatikaisen mukaan tämä johtui suurilta osin Nintendon kalliista julkaisulisenssistä. Suomalaisia pelejä kehittivät yksittäiset koodaajat, eikä heillä ollut rahaa ostaa julkaisulisenssiä tai kehitysyksikköä kehittääkseen pelejä Nintendon laitteelle. Pelien lähdekoodeja levitettiin harrastelehtien kuten "MikroBitin" sivuilla, joilta ne kopioitiin merkki merkiltä omalle koneelle. Koodi oli yleensä kirjoitettu BASIC-ohjelmointikielellä, joka oli helppo oppia mutta ohjelmointiin raskas ja rajoittunut. ”Kuukauden ohjelma” -tittelin voittaneille peleille "MikroBitti" maksoi 500–1 000 markan palkkion. Pelejä voitiin levittää myös radiossa, jonka lähetyksestä koodi tallennettiin kasettinauhurilla C-kasetille.


title: Suomen videopelialan historia

text:
Ensimmäinen suomalainen videopeli, Raimo Suonion ohjelmoima "Chesmac", oli julkaistu jo vuonna 1979 Telmacille. Isommassa mittakaavassa pelejä alettiin julkaista vuonna 1984, kun Amer-Tupakan alaisuudessa toiminut AmerSoft julkaisi Simo Ojaniemen Commoderen eri laitteille kehittämät neljä peliä: "Mehulinjan", "Myyräjahdin", "Herkkusuun" ja "Raharuhtinaan". Pelit olivat suomenkielisiä, eikä niitä oltu suunnattu kansainvälisille markkinoille. Amersoft julkaisi myös ensimmäisen suomalaisen lisenssipelin, Pasi Hytösen kehittämän "Uuno Turhapuro Muuttaa Maalle" -pelin vuonna 1986. Se oli ensimmäinen kaupallinen menestyspeli Suomessa, ja edelleen myös ainoa suomalaisesta elokuvasta tehty lisenssipeli. AmerSoftin lisäksi pelejä julkaisivat TrioSoft ja Teknopiste, jotka myivät pelejä lähinnä postimyyntinä. Commodore 64:n lisäksi pelejä julkaistiin ZX Spectrumille, Spectravideon tietokoneille ja MSX:lle. Spectravideon koneita Suomeen tuonut Teknopiste julkaisi Spectravideon pelit kaseteilla, joiden kääntöpuolella oli myös pelien käännös MSX:lle. Julkaisutoimintaan lähtivät myös Weilin-Göös, joka julkaisi Commodore 64:lle "Tietomestari"-visailupelin, ja Alko, joka julkaisi 1980-luvun lopulla oppilaitoksille suunnatun alkoholivalistuspelin nimeltä "Hup-peli".
Tärkeä rooli Suomen videopelialan alkuvaiheissa oli videopelejä maahantuoneella Toptronicsilla, jonka Petri Lehmuskoski perusti vuonna 1983. Toptronics toimitti myös testipelejä "MikroBitille" ja myöhemmin sen sisarlehdelle "C=lehdelle", jotka Tuija Lindénin mukaan tuskin olisivat muuten saaneet arvosteluja tehtyä. Suomen pelilehdistöllä oli merkittävä rooli alan yhteisöllisyyden kasvattajana, koska "MikroBitti" oli ainoa keino saada oma pelinsä julkiseen levitykseen. Niko Nirvi muun muassa piti lehdessä kuukausittaista peliuutuudet-palstaa, jolla oli usein mainintoja kotimaisista peleistä ja peliprojekteista. Pelibisnes ei kuitenkaan ollut Commodore 64:n suosiosta huolimatta erityisen kannattavaa. Pelit toimitettiin kaseteilla, joten niiden kopiointi oli helppoa. Lisäksi painosmäärät olivat pieniä ja pelintekijät saivat palkaksi pikkurahaa. Suomalaiset pelit eivät myöskään pärjänneet laadussa ulkomaisille – moni julkaisija ajautuikin konkurssiin. Vuoden 1989 jälkeen pelejä tehtiin enää harvakseltaan, ja julkaisutoimintakin lamaantui 1990-luvun alussa pankkikriisin myötä.


title: Suomen videopelialan historia

text: Suomen videopelialan alkuajat henkilöityvät kahteen kehittäjään: Stavros Fasoulasiin ja Jukka Tapanimäkeen. Fasoulas julkaisi ensimmäisen pelinsä "The Odysseyn" ilmaisjakeluun vuonna 1984. Suomesta ei kuitenkaan saanut kansainvälistä menestystä, ja Fasoulas lähti monen muun tapaan Iso-Britanniaan, joka oli noussut 1980-luvulla Euroopan videopeliteollisuuden kärkimaaksi. Vuonna 1986 Fasoulas vieraili PCW-messuilla Lontoossa, jossa hän onnistui rekrytoimaan itsensä töihin brittiläiseen Thalamukseen. Yritys julkaisi "Sanxion"-räiskintäpelin saman vuoden marraskuussa kansainvälisille markkinoille. Suomalainen alan lehdistö innostui pelin saamasta hyvästä vastaanotosta, ja muun muassa Niko Nirvi kutsui Fasoulasia ”tietokonepelien Paavo Nurmeksi”. Fasoulas kehitti vielä kaksi muuta peliä Commodore 64:lle, "R-Typea" muistuttavan avaruusräiskintä "Deltan" ja sokkelopeli "Quedexin". Avaruusräiskintä oli aikakauden suosituimpia lajityyppejä, ja sitä kokeili Fasoulasin lisäksi myös Jukka Tapanimäki. Tapanimäki oli suunnitellut mainosgraafikoksi ryhtymistä, mutta päätyi tietokonealalle ja opiskeli koodaamaan muutamassa kuukaudessa vuonna 1985. Seuraavana vuonna TrioSoft varasi julkaisuoikeuden hänen kehittämäänsä "Aikaetsivä"-tekstiseikkailupeliin, mutta sitä ei kuitenkaan julkaistu. Seuraavaksi Tapanimäki kokeili kansainvälisiä markkinoita "Sanxionia" muistuttavalla "Octapolis"-pelillä, jonka hän lähetti kirjekuoressa pelijulkaisijoille. Hän valitsi saamiensa tarjousten perusteella julkaisijaksi English Softwaren, joka meni kuitenkin pian konkurssiin. Myös Hewson oli kiinnostunut Tapanimäen peleistä, ja yrityksen omistaja Andrew Hewson saapuikin Suomeen tapaamaan Tapanimäkeä. Hewson päätti julkaista hänen kehittämänsä "Netherworld"-pelin, johon Jori Olkkonen sävelsi musiikin."" Tapanimäen viimeiseksi peliksi jäi "Elite"-klooni "Moonfall", jonka julkaisu venähti 1990-luvulle, vaikka peli oli ollut jo vuosia valmiina.


title: Suomen videopelialan historia

text: 1990-luvulle tultaessa pelien tekeminen ei enää onnistunut yhden ihmisen voimin, sillä uudet alustat Amiga ja PC olivat paljon monimutkaisempia ohjelmoitavia kuin Commodore 64. Amiga alkoi syrjäyttää Commodore 64:n valta-asemaa, ja pian Suomessa oli 200 000 Amiga-konetta. Amigaa julkaissut Commodore kuitenkin ajautui konkurssiin vuonna 1994. PC:n optiset levyt kasvattivat datamäärän satoihin megatavuihin, mikä mahdollisti peleissä digitaalisen musiikin, välinäytökset ja näytellyn dialogin. 1990-luvun alussa myös shareware kukoisti ja luolalentelypelit menestyivät. Ilmaisen shareware-pelin readme-tiedostossa olivat yleensä pelikehittäjän yhteystiedot, ja usein heille lähetettiinkin rahaa kirjekuoressa – paluupostissa tuli peli disketillä. Amigan pelimarkkinoita häiritsi sen piratisoituneisuus: pelejä oli paljon liikenteessä, mutta harvat niistä olivat alkuperäisiä. Vuonna 1995 Internet kasvatti suosiotaan niin, että henkilökohtaisten tietokoneiden myynti vauhdittui Suomessa. Amigan oli hankala kilpailla hinnalla PC-komponenttien halventuessa. Pelaaminen popularisoitui pikku hiljaa, erityisesti PlayStationin julkaisun myötä, mutta suomalaiset eivät kehittäneet vielä tälle konsolisukupolvelle pelejä. Käsinpiirretty sprite-grafiikka korvautui polygoneista muodostuvalla 3D-grafiikalla. PC-puolella 3D-kiihdyttimet ja kehittyneet näytönohjaimet nostivat grafiikan tasoa.


title: Suomen videopelialan historia

text: Vuonna 1992 järjestettiin ensi kertaa Assembly, josta muodostui Suomen pelialalle tärkeä tapahtuma. Assemblyyn kokoontuivat demoskenen harrastajat, jotka loivat lyhyitä, ei-pelattavia koodaustaitoa esitteleviä näytösohjelmia. Demoskenen synnyssä oli tärkeä rooli piratismilla: ihmiset halusivat pelejä ilmaiseksi, joten he opettelivat murtamaan kopiosuojauksia. Kilpailuvietin seurauksena kräkkeriryhmät alkoivat lisätä murtamiensa pelien alkuun oman intronsa, jotta saisivat tunnustusta työlleen. Vähitellen piraatit ja introjen tekijät alkoivat erkaantua toisistaan, ja 1990-luvulle tultaessa kräkki-introjen näyttävyydestä kilpailtiin yhä enemmän. Assembly-messujen koordinaattorin Jussi Laakkosen mukaan kotitietokoneiden hankkiminen vaikutti merkittävästi demoskenen syntyyn. Yhdysvalloissa vastaavaa kulttuuria ei syntynyt, sillä siellä vanhemmat ostivat lapsilleen enimmäkseen pelikonsoleita, joilla ei pystynyt koodaamaan.


title: Suomen videopelialan historia

text: Suomalaiset pelikehittäjäharrastelijat alkoivat viedä toimintaansa ammattimaisempaan suuntaan ja tehdä töitä yhdessä. 1980-luvulla alkanut demoskene-kulttuuri nivoutui tähän kehitykseen olennaisesti. Demojen luomisessa tärkeää oli tehdä mahdollisimman näyttävää jälkeä pienillä resursseilla. Demoista tuli taidonnäytteitä, joilla osoitettiin ohjelmointikykyjänsä. Demojen tekeminen opetti myös ryhmätyötaitoja ja projektinhallintaa. Lopulta yhteistyö ohjelmoinnissa siirtyi demoista peleihin. Kaikki merkittävät ensimmäiset Suomessa perustetut pelitalot, kuten Remedy, Terramarque, Bloodhouse ja Bugbear olivat demoskene-aktiivien perustamia. Assemblyn roolia pelialan kehityksessä ei kuitenkaan pidä ylikorostaa, sillä kehittäjät olisivat verkostoituneet joka tapauksessa muissakin tapahtumissa. Demot olivat kehittäjille enemmänkin harrastus ja elämäntapa kuin välttämätön esikoulu ennen pelien kehittämiseen siirtymistä. Demo-kulttuuri oli myös ensimmäisten ruotsalaisten videopeliyritysten taustalla.


title: Suomen videopelialan historia

text: Demoskenestä aktivoitui myös yksi Suomen pelialan tulevista ammattilaisista, Samuli Syvähuoko. Hän huomasi internetin BBS-purkeissa Future Crew -demoporukan tekemiä näyttäviä demoja PC:lle, kun suuri osa muista tuon ajan demoista oli tehty C64:lle tai Amigalle. Hän päätti lähestyä ryhmäläisiä erään BBS-purkin kautta ja päätyi ryhmän organisaattoriksi 1980–1990-lukujen vaihteessa. Syvähuoko hankki ryhmään lisää työvoimaa ja levitti demoja Yhdysvaltoihin. Assemblyn PC-koneiden demokilpailun 1993 voittaneen Second Reality -demon ansiosta Future Crew’ltä kyseltiin, koska se aloittaisi pelien tekemisen. He tekivät lopulta pelidemon ja lähettivät sen julkaisijoille. Maksaville asiakkaille he alkoivat tehdä tuotedemoja ja pieniä pelejä. Future Crew’n pelattavaa flipperipelin demoa tultiin ihastelemaan Yhdysvalloista asti, kun Epic Megagamesin Mark Rein vieraili Suomessa. Misko Iho lähti hänen mukanaan tekemään grafiikkaa "Epic Pinball" -peliin.


title: Suomen videopelialan historia

text: Ensimmäinen pelikehitystiimin tekemä peli oli vuonna 1990 julkaistu "Coloris". Sen kehitti Signum Victoriae -niminen ohjelmointiryhmä. Peliä suunniteltiin julkaistavaksi myös kansainvälisille markkinoille, mutta sen esti liika samankaltaisuus Segan "Columns"-pelin kanssa.


title: Suomen videopelialan historia

text:
Ensimmäiset suomalaiset videopeliyritykset, Terramarque ja Bloodhouse, perustettiin vuonna 1993. Bloodhouse julkaisi heti perustamisvuotenaan arvostelumenestykseksi nousseen "Stardust"-pelin Amiga 500:lle. Ilari Kuittisen ja Stavros Fasoulasin perustama Terramarque puolestaan julkaisi vuonna 1994 "Elfmanian", joka ei myynyt odotusten mukaisesti. Terramarque alkoi seuraavaksi työstää Fasoulasin ideoimaa peliä "P.I.D." ("Private Investigator Dollarally"), joka olisi muistuttanut "Grand Theft Autoa". Amigan kehittäjän Commodoren mentyä konkurssiin vuonna 1994 projekti keskeytyi, ja Fasoulas päätti lopettaa pelien ohjelmoinnin. Terramarque alkoi keskustella Bloodhousen kanssa tulevaisuuden näkymistä. Molemmat näkivät PC:n nousevan ja molemmilla oli PC-pelejä kehityksessä. Vuonna 1995 yritykset fuusioituivat muodostaen Housemarquen, jonka toimisto perustettiin Punavuoreen Helsinkiin. Yritys sai heti julkaisusopimukset "Muukalaisten yöhön" ja "Super Stardustiin". Seuraavana vuonna Team 17 julkaisi "Super Stardustin" Amiga 1200:lle, ja peli käännettiin myös Amigan CD32-konsolille – näin siitä tuli samalla ensimmäinen suomalainen konsolipeli. Seuraavaksi Housemarque kehitti "The Reap" -avaruusräiskinnän, joka oli saanut vaikutteita Segan julkaisemasta "Zaxxonista". Näiden kolikkopeleistä ammentavien räiskintöjen jälkeen pelitalo kehitti todellisen läpimurtonsa, lumilautailupeli "Supreme Snowboardingin". Ranskalainen Infogrames tarttui Housemarquen lumilautailupelikonseptiin, ja vuonna 1999 julkaistusta pelistä tuli ensimmäinen yli miljoona kappaletta myynyt suomalainen videopeli.
Valmistuttuaan kauppaopistosta vuonna 1995 Samuli Syvähuoko halusi perustaa tiimin pelien kehittämistä varten. Hän otti yhteyttä demopiireistä tuntemaansa John Kavaleffiin ja mukaan tuli myös väkeä Future Crew’stä. Remedy Entertainment -nimen saanut yritys perustettiin 1995. Työtilana toimi aluksi Syvähuokon vanhempien autotalli, eikä palkkaa ollut varaa maksaa. Remedyn ensimmäisen pelin "Highspeedin" julkaisijaksi tarjoutui Apogee, joka halusi siihen mukaan aseita. Pelin nimeksi muutettiin "Death Rally", ja se julkaistiin vuonna 1996. Menestyksen myötä Remedy aloitti kolme uutta peliprojektia, joista pian päätettiin keskittyä vain yhteen – kolmannen persoonan ammuntapeliin nimeltä "Dark Justice", joka sai myöhemmin nimen "Max Payne". Yrityksen kunnianhimo kasvoi hankkeen edetessä ja toiminta ammattimaistui. Vuonna 1997 Remedy muutti oikeisiin toimitiloihin Espoon Niittykumpuun. Syvähuoko ei toiminut Max Paynen kehittämisessä – vastuu oli tuottaja Petri Järvilehdolla – vaan toimi yrityksen toimitusjohtajana. Yhtiön perustajien välit olivat kiristyneet, ja Syvähuokon palattua armeijasta kesällä 2000 hallitus erotti hänet virasta. Remedy kehitti myös tietokoneiden suorituskyvyn testaamiseen Final Reality -ohjelman, jonka kehittämiseen perustettiin myöhemmin erillinen yritys Futuremark. Ohjelman nimi oli viittaus Second Reality -demoon.


title: Suomen videopelialan historia

text: Nokia 6110 -puhelimen mukana julkaistiin vuonna 1997 ensimmäinen matkapuhelimille kehitetty matopeli, jonka suunnitteli Taneli Armanto. Kaikkine jatko-osineen ja versioineen maailmalla arvioidaan olevan yhteensä 350 miljoonaa matopeliä (2014). Matopeli ei ollut maailman ensimmäinen mobiilipeli; tiettävästi ainakin Hagenuk MT-2000 -kännykälle oli julkaistu jo "Tetris"-klooni. Hagenukia kukaan ei kuitenkaan tuntenut, vaikka se olikin sisäänrakennettuine antenneineen ja tilannesidonnaisine valikkopainikkeineen aikaansa edellä. Matopelikin oli pelikonseptin puolesta peräisin jo 1970-luvulta, jolloin Scott McCarthy oli kehittänyt pelihalleihin "Blockade"-matopelin. Nokian uusiessa matkapuhelimiensa toimintamallia 1990-luvun puolivälissä Armantoa pyydettiin kehittämään käyttöjärjestelmään muutama pieni peli. Hän sai vapaat kädet, mutta laitteiston rajoitukset olivat tiukat, sillä erillisiä sovelluksia ei ollut, joten pelien piti olla osa yhden megatavun käyttöjärjestelmää. Prosessorin nopeus ja yksivärisen näytön resoluutio asettivat omat haasteensa. 6110:lle kehitettiin myös muistipeli ja logiikkapeli, mutta ne jäivät matopelin varjoon. Marraskuussa 2012 New Yorkin modernin taiteen museo ilmoitti, että se haluaisi Nokian matopelin osaksi neljääkymmentä kokoelmiin lisättävää peliä.


title: Suomen videopelialan historia

text: 2000-luvun alussa peliala työllisti Suomessa noin 200 henkilöä. Vuosikymmenen alkua määrittivät Remedyn vuonna 2001 julkaistu "Max Payne" ja lukuisat uudet mobiilipelitalot. Pelikonsolit ohittivat 2000-luvun alussa tietokoneet pelimyynnissä, mutta vain harvalla suomalaisella pelitalolla oli mahdollisuuksia tehdä pelejä konsoleille: alustat olivat suljettuja ja vaativat valmistajalta hankittavaa erikoislaitteistoa. Remedy ja Bugbear kansainvälistivät suomalaista pelialaa menestyspeleillään, ja pienemmät tuotannot houkuttelivat peleille uusia käyttäjiä. Peliala alkoi myös järjestäytyä: pelialan keskusjärjestö Neogames perustettiin vuonna 2003 ja samalla pelialan liikevaihtoa alettiin seurata. Vuonna 2004 pelialalla liikkui rahaa arviolta 40 miljoonaa euroa. Pelintekijät puolestaan järjestäytyivät kansainvälisen pelikehittäjäjärjestö IGDA:n alajärjestöksi vuonna 2003.


title: Suomen videopelialan historia

text: Ensimmäisen aallon mobiilipelitalot kuuluivat Neogamesin Koopee Hiltusen mukaan ”WAP-hypeen”, joka syntyi Nokian esittelemän alkeellisen matkapuhelinnetin myötä. WAP-protokollan piti mahdollistaa internetin käyttö matkapuhelimilla, mutta todellisuudessa sen käytettävyys oli huono ja tiedonsiirto kallista. Juho Kuorikosken mukaan WAP-pelit venyttivät digitaalisen pelin käsitettä, sillä ne olivat ”yksinkertaisia peliviritelmiä”, joita pelattiin alkeellisen mobiilinetin tai tekstiviestien välityksellä – ”sisällöstä saatiin kivi, paperi ja sakset -tason viihdettä”. Internet-huuma kuitenkin toi sijoittajarahaa mobiilipeleihin, joita kehittivät ensimmäisinä Housemarquen sivuhaaraksi perustettu Springtoys sekä Riot Entertainment. Riot onnistui hankkimaan yli 20 miljoonaa euroa rahoitusta ideatasolla oleville peleilleen, jotka käytännössä olivat vain kännykän mustavalkoiselta näytöltä tekstinä välitettyjä tilannepäivityksiä pelin tapahtumista. Yrityksen voimasuhteet olivat epätasapainossa, sillä sadan hengen yrityksessä oli vain noin kymmenen ohjelmoijaa. Sijoitusrahaa käytettiin hulppeisiin juhliin, mistä kertoo erityisesti pelitalosta tehty "Riot On!" -dokumentti. Rahat loppuivat kesken, ja Riot ajautui konkurssiin 2002. Housemarquen Ilari Kuittisen mukaan mobiilipeleillä yritettiin onnistua liian aikaisin. Tekniikka ja jakeluverkosto olivat alkeellisia, eikä kunnon digitaalista jakelupaikkaa ollut. Tämä korjaantui kunnolla vasta vuonna 2008, kun Apple esitteli App Storen. Ennen Riot Entertainmenttia ja Springtoysia ehti aloittaa myös Grip Studios Interactive, jonka wap-pelit osti Iobox ja jonka tekstiviestipelit tehtiin alihankintana Springtoysille.


title: Suomen videopelialan historia

text: Vuosituhannen vaihteessa perustettuja mobiilipeliyrityksiä olivat myös Mr. Goodliving (1999), Sumea (2000) ja Universomo (2002). Sumea oli perustettu rahoituksen saamisen kannalta huonoon aikaan – juuri IT-kuplan puhjettua. Yritys kehitti pari vuotta Java-pohjaisia pikkupelejä polkuhintaan ja myi kokonaisia pelejä oikeuksien kanssa kilpailijoilleen muutamilla tuhansilla euroilla. Vuonna 2002 julkaistusta "Racing Fever" -ajopelistä tuli menestys, joka vakuutti teleoperaattorit. Värinäytöllisten javapuhelimien määrä kasvoi koko ajan markkinoilla, ja pelit alkoivat näyttää joltain muulta kuin alkeelliset WAP-pelit. Pelien myynti riippui sovelluskauppoja eli portaaleja ylläpitävistä teleoperaattoreista, joista jokaisen kanssa piti tehdä erillinen sopimus – yksin Euroopassa niitä oli lähes sata. Koska päätelaitteiden hajonta oli todella suurta, jokainen peli piti myös kääntää satoja kertoja eri puhelinmalleille ja kielille. Riot Entertainmentilta Mr. Goodlivingiin siirtynyt Markus Pasula kertoo, että parhaimmillaan peli piti kääntää 3 000 eri puhelimelle. Universomo ja Mr. Goodliving käyttivät pelien kääntämiseen erillistä ohjelmistoa, mutta grafiikka piti silti kääntää käsin neljää eri ruuturesoluutiota varten.


title: Suomen videopelialan historia

text: Remedyltä irtisanottu Samuli Syvähuoko perusti yhdessä Fredrik Kekäläisen kanssa lokakuussa 2000 Fathammer-nimisen yrityksen, joka keskittyi kämmentietokoneille ja käsikonsoleille lisensoitaviin pelimoottoreihin. Syvähuoko uskoi, että WAP- ja Java-pelien aika olisi pian ohi ja tulevaisuus oli kehittyneemmissä, 3D-grafiikkaa pyörittävissä matkapuhelimissa. Varhaiset älypuhelimet eivät kuitenkaan saavuttaneet suurta suosiota. Fathammerin X-Forge-moottorilla tehdyt noin sata peliä, joista 30 oli yrityksen itsensä tekemiä, eivät käyneet hyvin kaupaksi, koska niille sopivia laitteita oli vähän. Hallitus päättikin kokeilla Java-pelin kehittämistä. 50 Centin lisenssillä tuotettu "Get Rich or Die Tryin’" laitettiin operaattoreiden kautta levitykseen, ja se myi kahdessa kuukaudessa kymmenen kertaa enemmän kuin kaikki aiemmat pelit yhteensä. Hallitus halusi lisää Java-pelejä, mutta kehittäjät halusivat edelleen tehdä 3D-pelejä. Teknologiatiimi myytiin Japaniin ja Fathammer Game Studio Symbian-pelejä tehneelle Telcogamesille. Vain puoli vuotta myöhemmin Apple esitteli mobiilipelimaailman mullistaneen iPhonen, jossa olisi riittänyt tehoa Fathammerin pelivalikoimalle.


title: Suomen videopelialan historia

text: Ajalle tyypillistä olivat myös myönteistä mediahuomiota saaneet yritysostot. Mr. Goodliving myytiin vuonna 2005 RealNetworksille ja Sumea vuonna 2004 Digital Chocolatelle, jolloin Sumeasta tuli firman Euroopan pääkonttori. Sumea tarjosi jakeluverkoston Euroopassa ja ison peliportfolion, kun taas Digital Chocolate toi kontakteja Yhdysvaltoihin, lisää rahoitusta ja nimekkään keulahahmon – Electronic Artsin perustaneen Trip Hawkinsin. Fuusion myötä Sumean henkilökunta kasvoi sataan henkeen. Myös Universomo oli yksi aikansa menestystarinoita. Yritys ehti julkaista yli 50 peliä. Kun Sumea kiinnostui "Jumbo Rumblesta" (2004) niin paljon, että halusi julkaista sen itse, Universomo siirtyi kehittämään pelejä alihankintana. Vuonna 2007 Universomo myytiin yhdysvaltalaiselle THQ:lle.


title: Suomen videopelialan historia

text: Mobiilipeleistä ei tullut vielä sellaista rahasampoa, joksi vuonna 2001 julkaistu "Max Payne" osoittautui. Remedyn pelistä tuli aikakautensa suosituin suomalainen peli, ja jatko-osansa kanssa se on myynyt yhteensä noin kahdeksan miljoonaa kappaletta. Remedyllä oli pelin suhteen korkeat tavoitteet, minkä vuoksi kehitysaikataulukin venähti – 4,5-vuotisen hankkeen aikana kehittäminen piti aloittaa monta kertaa alusta, sillä tekniikka kehittyi tekemisen aikana. Peli tuli erityisesti tunnetuksi toimintaelokuvamaisesta, aikaa hidastavasta ”Bullet time” -efektistä. "Max Payne" sai hyviä arvosteluja ja palkittiin monessa yhteydessä vuoden parhaana toimintapelinä. Remedy myi sarjan oikeudet Take-Two Interactivelle 10 miljoonalla dollarilla ja satoja tuhansia osakkeita vastaan vuonna 2002. Seuraavana vuonna julkaistiin Remedyn kehittämä jatko-osa "". "Max Paynesta" tuli myös ensimmäinen suomalainen viihdebrändi, josta on tehty Hollywood-elokuva. Rockstar Games jatkoi pelisarjan kehittämistä omillaan ja julkaisi "Max Payne 3:n" vuonna 2012.


title: Suomen videopelialan historia

text: Remedyn ja Housemarquen lisäksi demoskenestä syntyi myös Bugbear, jonka kantamuoto Carts Entertainment perustettiin jo vuonna 1997. Carts Entertainmentin tarina loppui "Thrust, Twist’n Turn" -pelin julkaisuun, sillä kehittäjät eivät halunneet enää tehdä töitä pelin julkaisijalle Take-Two Interactivelle. Uuden pelihankkeen käynnistämiseksi Janne Alanenpää ja Tatu Blomberg perustivat Bugbearin. Itävaltalainen JoWood-yritys tarjosi uuden yrityksen rallipelin kehitykseen tuplasti pelin tuotantobudjetin verran rahaa ja maksoi heti alkuun puolet summasta, mikä helpotti pienen yrityksen toimintaa huomattavasti. Vuonna 2001 julkaistu "Rally Trophy" myi yli 600 000 kappaletta ja sai kriitikoilta hyvän vastaanoton. Sivuprojektin jälkeen Bugbear alkoi kehittää jokamiesluokasta vaikutteita saanutta "FlatOut"-autopeliä. Julkaisija Empire oli innoissaan pelin PlayStation 2 -käännöksestä, ja saapui seuraavalla viikolla Suomeen allekirjoittamaan julkaisusopimusta. Vuonna 2004 julkaistu "FlatOut" menestyi niin, että jatko-osan kehittäminen oli selvää.


title: Suomen videopelialan historia

text: Housemarque kehitti Sega Dreamcastille "Supreme Snowboardingin" jatko-osaa, joka muuttui lisenssin myötä Xboxille kehitettäväksi "Transworld Snowboardingiksi". Lisenssi perustui samannimiseen maailman suosituimpaan lumilautailulehteen; kymmenen tunnetuinta lumilautailijaa kävi Suomessa kuvauksissa peliä varten. Suomen ensimmäisen Game Boy Advance -pelin kehitti Ninai Games. Game Developers Conference -messuilla Midway tarjoutui julkaisemaan "Super Drop Manian" lisenssihahmoilla, jolloin pelin nimeksi tuli "Rampage Puzzle Attack". Hankalinta kehityksessä oli lisenssin saaminen Nintendon laitteelle, sillä ilman sitä ei saanut käyttöön pelikehitykseen tarvittavaa työkalua, devkit-konsolia. Lopulta peli julkaistiin vuonna 2001.


title: Suomen videopelialan historia

text: Elokuussa 2000 avattiin "Habbon" kantamuoto, "Hotelli Kultakala", joka kasvoi kymmenen vuoden aikana miljoonien käyttäjien yhteisöksi. Hotellin luojat, Sampo Karjalainen ja Aapo Kyrölä olivat tehneet 1999 Mobiles-yhtyeelle pelimäisen verkkosivun "Mobile Disco", jolla vierailija saattoi ohjastaa avataria virtuaalikapakassa. Sivusto sai paljon kävijöitä kansainvälisestikin, ja kehittäjät halusivat laajentaa konseptia. Vuonna 2000 he aloittivat työskentelyn mainostoimisto Taivaassa, ja toukokuussa yhdessä mainostoimiston kanssa perustettiin Sulake. Kyrölä ja Karjalainen tekivät seuraavaksi "Lumisota"-pelin (2000), joka toimi Radiolinjan kampanjapelinä. Pelaajat pystyivät kokoontumaan, keskustelemaan ja muodostamaan tiimejä mökkitiloissa, joista lähdettiin taistelukentälle. Radiolinjan asiakkaat pystyivät myös hankkimaan tekstiviesteillä itselleen voimakkaampia lumipalloja, mutta ominaisuutta pidettiin epäreiluna eikä se myöskään tuottanut paljoa. "Mobiles Discon" ja "Lumisodan" pohjalta alettiin rakentaa ensimmäistä omaa tuotetta, jossa tärkeänä pidettiin erilaisten alayhteisöjen muodostumista. Nimi "Hotelli Kultakala" tuli ideasta, että pelissä tulisi olla lemmikinhoitajia; yksi lemmikki oli kultakala. Elisan Kolumbus-portaalissa vuonna 2000 avattu "Hotelli Kultakala" hyödynsi isometristä pikseligrafiikkaa, joka oli saanut vaikutteita 1990-luvun PC- ja Amiga-peleistä. Elisa sai käyttöoikeuden, mutta oikeudet säilyivät Sulakkeella. Kansainvälistyminen alkoi Britanniasta, jossa palvelu avattiin vuonna 2001 nimellä "Habbo Hotel". "Kultakala" oli aivan uudenlainen verkkopalvelu, sillä reaaliaikaisia virtuaalimaailmoja ei vielä ollut niin isossa mittakaavassa. Parhaimmillaan kielikohtaisia versioita oli 11 ja käyttäjiä yli sadasta maasta.


title: Suomen videopelialan historia

text: "Habbon" pelaaminen oli ilmaista, mutta rahaa tehtiin mikromaksuilla. Jokaisella käyttäjällä oli oma huone, jota saattoi hallita ja muokata oman näköisekseen. Sulake loi digitaalisen katalogin, ja jokaiselle huonekalulle oli oma tekstiviestikoodinsa. Tekstiviestin lähetettyään pelaajan ruudulle tuli iso käsi, joka antoi tilatun huonekalun. Myöhemmin irto-ostoksista siirryttiin digitaalisten polettien hankintaan, mikä oli uraauurtava ratkaisu. Sulake halusi laajentaa hotellin myös matkapuhelimiin, mutta 2000-luvun alun teknologialla se oli mahdotonta. Brändin rakentaminen subjektiivisen kokemuksen ympärille oli hankalaa, sillä peli perustui kaverisuhteisiin. Nokian Series 60 -puhelimille tehtiin prototyyppejä mobiilihotellista, mutta ongelmaksi muodostui se, että kohderyhmällä eli nuorilla ihmisillä ei ollut kyseisiä puhelimia käytössä. "Mini Friday" -niminen virtuaalimaailma menestyi Indonesiassa ja Bruneilla. Peli keskittyi baarielämään ja flirttailuun, minkä takia käyttäjäkunta oli vanhempaa; pelille suunniteltiin henkistä jatko-osaa "Bobba Bar", joka julkaistiin Applen iPhonelle.


title: Suomen videopelialan historia

text: IT-kuplan puhjettua Nokia jatkoi investoimista mobiilipelialaan kehittämällä N-Gage-pelilaitteen. Samaan aikaan Javalla ohjelmoitujen pelien maailmanmarkkinat kasvoivat. Pelikehittäjille mobiilipelit olivat investointilaman aikana helppo valinta, sillä kynnys kehittää pienitehoisille laitteille oli matala. Lisäksi Nokia panosti satoja miljoonia euroja teknologian kehittämiseen. Vuonna 2003 julkaistun N-Gagen oli tarkoitus yhdistää matkapuhelin ja käsikonsoli, jolla voisi pelata yhtä upeita pelejä kuin Game Boy Advancella. Sillä pystyi pelaamaan matkapuhelinverkon välityksellä muita ihmisiä vastaan ja sen kanssa lanseerattiin N-Gage Arena -verkkopalvelu, joka mahdollisti datayhteyksien käyttämisen moninpeliin. Laitteella oli kuitenkin huonoja puolia, jotka estivät sitä menestymästä. Puhelimen design oli epäonnistunut. Se oli liian isokokoinen, sen näyttö oli pystysuuntainen ja puhelun aikana sitä oli pidettävä korvalla poikittain. MMC-korteille tallennetut pelit piti laittaa koneen korttipaikkaan, joka oli piilossa takakuoren ja akun takana. Pelejä oli myös helppo kopioida, ja ne toimivat muissa Symbian Series 60 -puhelimissa. Nokia toi puoli vuotta myöhemmin päivitetyn version N-Gage QD markkinoille, mutta sekään ei menestynyt kaupallisesti. Vaikka puhelin floppasi, Neogamesin Koopee Hiltusen mukaan Nokian investoinnit loivat pohjan Suomen tulevalle mobiilipelialalle. Kuittisen mukaan Nokia ei kuunnellut pelialaa laitteen kehittämisessä. N-Gagen grafiikkapiiri oli vaatimaton, eikä Symbian-käyttöjärjestelmää oltu tehty pelaamista varten. Toisaalta digijakelu ei tuohon aikaan vielä ollut mahdollista, vaan pelit toimitettiin muistikorteilla.


title: Suomen videopelialan historia

text: Moni pelitalo teki N-Gagelle pelejä. Housemarque kehitti "Flo-Boarding"-lumilautailupelin, Bugbear "Glimmerati"-ajopelin ja RedLynx "Pathway to Glory" -strategiapelin, josta tuli arvostelumenestys. Sulake oli myös tekemässä N-Gagelle "Habbo Islands" -virtuaalimaailmaa, joka sai vaikutteita "Populous"- ja "Sim City" -peleistä – kehitys kuitenkin venyi ja vaikka se saatiin lähes valmiiksi, julkaisu peruutettiin. Pelivalikoima jäi lopulta vaatimattomaksi, eikä markkinoita riittänyt enää Sonyn julkistettua PSP:n ja Nintendon Nintendo DS:n.


title: Suomen videopelialan historia

text: Suomalaisenkin pelialan mullistajaksi oli muodostumassa digitaalinen jakelu, jonka pioneerina Valven Steam-palvelu aloitti jo 2003. Aluksi palvelu oli tarkoitettu päivitysten jakamiseen ja piraattien kaitsemiseen, sillä Steamista hankittu peli piti käynnistää Steam-sovelluksen kautta. Sen valikoimiin lisättiin vuosina 2007–2008 isojen yhtiöiden pelejä, kuten Valven omat "The Orange Box" ja "Portal", ja palvelu alkoi hiljalleen yleistyä – vuoden 2007 lopussa sillä oli jo 13 miljoonaa käyttäjää. Steamista muodostui niin iso osa PC-pelien kauppaa, että jo noin 70 prosenttia kaupasta tapahtuu sen kautta. Pelitutkija Olli Raatikaisen mukaan digijakelu on pelialan toistaiseksi suurin mullistus. Perinteisessä mallissa kehittäjä on julkaisijan alihankkija ja pelien levitys on kallista markkinointi-, materiaali- ja kuljetuskustannuksineen; kehittäjälle jää noin 10 prosenttia voitoista. Sen sijaan digijakelussa kauppapaikan ylläpitäjä ottaa noin tuotoista 30 prosenttia, jolloin kehittäjälle jää huomattavasti isompi osuus. Tämä on mahdollistanut itsenäisten pienkehittäjien tuoda omat pelinsä laajoille markkinoille. Toisaalta pelejä on jo niin paljon markkinoilla, että näkyvyyden saaminen on hankalaa.


title: Suomen videopelialan historia

text: Vuosi 2007 oli Suomen pelialalle ennätysvuosi. Tekes tuki alaa lähes seitsemällä miljoonalla eurolla, ja vuoden aikana oli kahdeksan isoa pelijulkaisua. Liikevaihto kasvoi 20 prosenttia 80 miljoonaan euroon. Maailmanlaajuisestikin peliala kasvoi muita viihteen aloja nopeammin. Osa suomalaista kehittäjistä teki verkkoon kasuaalipelaajille suunnattuja yksinkertaisia verkkopelejä, mutta myöhemmin suuri osa markkinoita päätyi Facebook-pelejä tehneen Zyngan haltuun. Ongelmana vielä vuonna 2007 oli sijoittajarahan ja työvoiman puute, mikä piti pelitalot pieninä. Samana vuonna julkaistu Applen iPhone muutti mobiilipelimarkkinoita ja nosti Googlen kanssa mobiilipelit verkkopelejä suositummiksi. Universomo yritti turhaan vakuuttaa THQ:ta Applen laitteen potentiaalista; THQ kuitenkin halusi jatkaa Java-pelien kehittämistä.


title: Suomen videopelialan historia

text: Suomalaisista pelikehittäjistä ensimmäisenä pelinsä Steamissa julkaisi Frozenbyte. Heidän vuonna 2005 julkaistu "Shadowgrounds" pääsi Steamin valikoimiin vuonna 2006. Yrityksen ensimmäinen pelisuunnitelma hylättiin, kun Juha Hietamäen kehittämästä grafiikkarutiinista saatiin idea "Alien Terroriin", jossa leikiteltiin valon ja varjon kanssa. Tekes tuki pelisuunnitelmaa 66 000 eurolla. Vuonna 2004 peli esiteltiin ranskalaisilla pelimessuilla nimellä "Shadowgrounds", ja tapahtuman jälkeen saksalainen DTP oli halukas julkaisemaan pelin. Vuoden 2006 Steam-julkaisu myi perinteistä hyllyversiota enemmän. Seuraavana vuonna pelille julkaistiin spin-off "Shadowgrounds Survivor".


title: Suomen videopelialan historia

text:
Housemarque puolestaan oli ensimmäinen suomalainen pelitalo pelikonsolien verkkopalveluissa. Vuonna 2007 PlayStation 3:n PSN-verkkopalvelussa julkaistu "Super Stardust HD" sai kriitikoilta kiittävän vastaanoton ja on edelleen verkkokaupan myydyimpien pelien joukossa. Tätä ennen yritys oli kehittänyt PlayStation 2:lle kolmannen persoonan toimintapeliä, mutta projekti piti keskeyttää konsolisukupolven vaihduttua. Samaan aikaan Xbox Live Arcadessa pienet digitaalisesti jaeltavat pelit menestyivät, ja Housemarque ajatteli saman julkaisumallin sopivan myös heille. PlayStation 4:n julkaisun yhteydessä Housemarquelta julkaistiin PSN:ssä uusretroräiskintä "Resogun".
Fathammerin tultua myydyksi Britteihin ja Japaniin Samuli Syvähuoko päätti kokeilla vielä uudestaan pelialaa, tällä kertaa PC:llä. Hän keräsi Assemblyssa kiinnostuneita henkilöitä pelitalon perustamiseen, ja samalla syntyi idea maailmanlopputeemaisesta "Earth No More" -toimintapelistä. Myöhemmin Syvähuoko on verrannut pelin ideaa "The Last of Usiin", Naughty Dogin vuonna 2013 julkaistuun menestyspeliin. Remedy-ajoilta tuttu 3D Realmsin Scott Miller oli heti halukas yhteistyöhön. Recoil Games perustettiin 2007 seitsemän kokeneen pelikehittäjän voimin, ja pian kehitystiimi kasvoi 60 hengen kokoiseksi.


title: Suomen videopelialan historia

text: "Habbo Hotel" jatkoi menestyksen tiellä: vuonna 2005 se toimi jo 30 maassa. Uudentyyppinen palvelu poiki paljon kansainvälisiä yhteistyösopimuksia, joihin kuuluivat muun muassa Disneylle tehty "Virtual Magic Kingdom" ja The Coca-Cola Companylle tehty "Coke Studios" -virtuaalimaailma. RealNetworksille 2005 myyty Mr. Goodliving pääsi uuden emoyrityksen myötä käsiksi lisensseihin, joiden pohjalta yritys teki useita pelejä. Isoimmaksi menestykseksi osoittautui vuoden 2010 Vancouverin talviolympialaisista tehty mobiilipeli "Vancouver 2010". RedLynx kehitti brutaalin "Warhammer 40 000 Squad Command" -pelin, jonka THQ julkaisi vuonna 2007 PSP-käsikonsolille.


title: Suomen videopelialan historia

text: Vuonna 2008 Suomen pelialan liikevaihto oli jo 87 miljoonaa euroa, ja ala työllisti yli tuhat ihmistä. Pelialasta alettiin puhua suomalaisen sisältöviennin selkärankana, sillä suurin osa markkinoista oli Yhdysvalloissa ja Euroopassa. Mobiilipelien merkitys alkoi laskea: vielä vuonna 2006 peräti 70 prosenttia alan yrityksistä keskittyi mobiilialustoihin, mutta kaksi vuotta myöhemmin lukema oli enää 29 prosenttia. Näistäkin osa harkitsi siirtymistä kehittämään digitaalisesti jaeltavia pelejä muille alustoille. Applen App Store -sovelluskauppa julkaistiin vuonna 2008. Siitä alkoi suomalaisten mobiilipelien uusi nousu. Sovellukset saattoi hankkia yhdestä paikasta, yhdelle laitteelle; javapeleissä suuri osa budjetista oli kulunut pelien kääntämiseen sadoille eri matkapuhelinmalleille. App Storen kustannustehokkuus teki kehittämisestä myös kannattavampaa pienille pelitaloille, sillä Apple otti 30 prosenttia tuotoista. Suomen peliala alkoi kasvaa huimaa vauhtia. Vuonna 2009 peliyrityksiä oli yli viisikymmentä, mutta vuonna 2012 niitä oli perustettu jo yli sata lisää. Suuri osa uusista yrityksistä kehitti pelejä taulutietokoneille ja matkapuhelimille. Monet olivat myös alalla kokeneiden perustamia, kuten vuonna 2010 perustettu Supercell. Sen perustivat yhdessä entiset sumealaiset Mikko Kodisoja ja Ilkka Paananen. Samana vuonna lakkautettiin Universomo ja Mr. Goodliving, joiden työntekijöistä moni lähti uusiin pelitaloihin töihin.


title: Suomen videopelialan historia

text:
Nokia yritti uudestaan mobiilipelimarkkinoille luomalla vuonna 2008 oman kauppapaikan digitaalisesti jaeltaville peleille. Vaikutteita otettiin paitsi AppStoresta myös Xbox Live Arcadesta – N-Gage 2.0 oli N-sarjan ja Series 60 -sarjan puhelimiin ladattava sovellus. Julkaisuhetkellä palvelussa ei ollut tarjolla verkossa pelattavia moninpelejä, eikä verkkopelaamista myöskään saatu ikinä toimimaan mainospuheiden mukaisesti. Sovelluksen ongelmaksi muodostui kuitenkin pelien ohjaustapa. Vaikka uudet matkapuhelimet pystyivät näyttävään grafiikkaan ja suorituskykyyn, Symbian-puhelinten painikkeet olivat nopeatempoisille peleille huonot. Samaan aikaan Apple luotti yhteen kosketusnäytölliseen puhelinmalliin. Uuden sukupolven N-Gage kaatui sekin alhaisiin myyntimääriin. Pelien hinnat liikkuivat 5–10 euron välillä, kun App Storessa pelejä saattoi ladata alle eurolla; pelien määrä jäi myös alhaiseksi, sillä vain 49 peliä julkaistiin.
Relude-nimisenä vuonna 2003 perustettu Rovio Entertainment päätti keskittyä iPhone-pelien tekemiseen vuoden 2009 aikana. Alkuvuoteen mennessä kaksitoistahenkinen pelitalo oli tehnyt yhteensä 51 mobiilipeliä, joista suurin osa oli javapelejä. Koska App Storessa oli niin paljon sovelluksia, Rovio tarvitsi erottuakseen erityisen hyvä pelin. Jaakko Iisalo alkoi konseptoida peliä, ja keväällä 2009 hänellä oli kymmenen erilaista ideaa esiteltäväksi. Hänen hahmoideansa pyöreistä linnuista valittiin jatkokehitykseen. "Angry Birds" laitettiin App Storeen joulukuussa 2009, ja viiden kuukauden päästä se oli palvelun ladatuin sovellus Yhdysvalloissa. Peli pysyi melkein kaksi vuotta listan kärjessä tai sen tuntumassa, ollen vielä vuoden päästä julkaisustaan listan ykkönen. Lyhyessä ajassa sadat miljoonat ihmiset olivat ladanneet pelin. Supercell puolestaan julkaisi vuonna 2011 kaksi Facebook-peliä, mutta ne eivät saaneet tarpeeksi suurta suosiota, joten yritys päätti keskittyä Rovion tavoin tabletteihin ja mobiilipeleihin.


title: Suomen videopelialan historia

text: RedLynxin "Trials"-pelisarja kasvoi selaimen flash-pelistä maailmanlaajuiseksi myyntimenestykseksi kymmenessä vuodessa. "Trials HD" ja "Trials Evolution "ovat Xbox Live Arcaden myydyimpiä pelejä, ja yhteensä sarjan pelejä on myyty yli viisi miljoonaa kappaletta. Itsekehitettyyn fysiikkamoottoriin pelattavuudessa nojaava "Trials" on saanut paljon imitaattoreita ja klooneja, ja uusia pyöräpelejä verrataan usein siihen. Ranskalainen Ubisoft osti RedLynxin vuonna 2012. Ensimmäisen suomalaisen Xbox Live Arcade -peli "Tee it up" julkaistiin Housemarquelta vuonna 2008.


title: Suomen videopelialan historia

text: Remedy julkaisi vuonna 2010 useita vuosia työstämänsä "Alan Waken", joka myöhästyi vuoden 2007 julkaisuaikataulusta huomattavasti. Projekti aloitettiin vuoden 2003 "Max Payne 2:n" jälkeen. Remedy oli tehnyt yhteistyösopimuksen Microsoftin kanssa vuonna 2005, ja sen seurauksena peli julkaistiin yksinoikeudella Xbox 360:lle. Aluksi pelistä oltiin tekemässä hiekkalaatikkopeliä, mutta sen sovittaminen avoimeen pelimaailmaan osoittautui hankalaksi, ja peli muutettiin lineaariseksi. "Twin Peaksistä" ja Stephen Kingiltä vaikutteita saanut toimintatrilleri myi aluksi heikosti kilpaillun markkinatilanteen vuoksi, mutta pitkällä aikavälillä se on myynyt jo yli 3,5 miljoonaa kappaletta.


title: Suomen videopelialan historia

text: Recoil Games sai alkuvuodesta 2009 valmiiksi demon "Earth No Moresta", mutta kansainvälinen talous oli ajautunut kriisiin eivätkä julkaisijat halunneet ottaa uusia nimikkeitä tuotantoon. Projekti haudattiin ja ulkomaiset työntekijät erosivat. Useat julkaisijat kiinnostuivat yrityksen seuraavasta pelistä nimeltä "Rochard", ja sopimus tehtiin Sony Online Entertainmentin kanssa. Pelin kehitys oli aikataulussa, mutta Sonyn verkkokaupan hakkeroinnin ja henkilöstövaihdosten takia pelin julkaisu veny vuoden 2012 syksylle. Peliä ei markkinoitu kunnolla ja lopulta myyntiluvut jäivät vaatimattomiksi.


title: Suomen videopelialan historia

text: Startup-yrityksiä oli alettu perustaa toden teolla vuonna 2011, kun kehittämisestä ja julkaisusta oli tullut digitaalisen jakelun myötä pienemmillekin toimijoille helpompaa. Vuosina 2011–2014 perustettiin 179 uutta pelitaloa; helmikuussa 2015 69 prosenttia Suomen pelitaloista oli alle viisi vuotta vanhoja. Vuosien 2011–2014 aikana Suomen peliteollisuuteen investoitiin ulkomaista rahaa 1,26 miljardia euroa. Pelialan työllisyys on noussut tasaisesti, vaikkakin vuonna 2009 se hetkellisesti väheni kansainvälisen talouslaman vuoksi. 2010–2014 kasvu oli taas tasaista: Vuonna 2011 ala työllisti 1 264 henkeä, seuraavana vuonna 1 800. Vuoden 2014 lopulla ala työllisti jo yhteensä noin 2 500 henkilöä. Työntekijöistä 20 % on naisia, kun vuonna 2011 sama osuus oli 16 %. Tilastokeskuksen virallisista luvuista poiketen Neogamesin tilastoon on sisällytetty myös yrittäjät ja ulkomailla työskentelevät, joita on yhteensä 113. Vain seitsemän pelitaloa työllistää yli 50 henkeä – mediaaniarvo pelitalon henkilökuntamäärälle on 4. Työllisyyttä ja tuloksia vertaillessa voi havaita, että voittojen suhde työvoimaan on kasvanut työllisyyttä huomattavasti nopeammin. Voittojen määrä ei korreloi tuottavuuden kanssa. Kyselyyn vastanneet yritykset kertoivat aikovansa työllistää vuoden 2015 aikana yli 300 uutta työntekijää, vaikkakin työvoiman tarvetta on alan luonteen takia vaikea ennustaa.


title: Suomen videopelialan historia

text: Vuoden 2012 aikana App Storen kolmen kärki oli pitkään Rovion ja Supercellin hallussa; "Angry Birds" -pelien suosio alkoi kuitenkin osoittaa hiipumisen merkkejä. Vuonna 2012 julkaistu pelisarjan viides osa "Angry Birds Star Wars" nousi vielä listaykköseksi, mutta sen jälkeen julkaistut sarjan pelit eivät ole päässeet listan kärkeen. Suosituimmiksi peleiksi ovat nousseet ilmaiseksi ladattavat pelit, joiden ansaintamalli perustuu mikromaksuihin. Tällaisia ovat esimerkiksi Supercellin kolme peliä: vuoden 2012 "Hay Day" ja "Clash of Clans" sekä vuoden 2014 "Boom Beach". "Angry Birdsin" kaltaiset latauksen yhteydessä maksettavat pelit ovat puolestaan menettäneet suosiotaan. Rovio julkaisi ensimmäisen ilmaispelinsä vasta vuonna 2013, yli vuoden Supercellin jälkeen.


title: Suomen videopelialan historia

text: Vuonna 2013 Supercellin liikevaihto oli 672 miljoonaa euroa, josta voittoa oli 52 prosenttia; Suomen valtiolle yritys maksoi 260 miljoonaa euroa verotuloja. Supercell myi osake-enemmistönsä japanilaisille teleoperaattori Softbankille ja peliyhtiö GungHolle vuonna 2013. 51 prosentin omistusosuuden kauppasumma oli 1,1 miljardia euroa. Elokuussa 2014 Gungho myi oman osuutensa Softbankille. Kesällä 2015 Softbank kasvatti osuutensa 73,2 prosenttiin, mikä tekee Supercellistä todennäköisesti maailman arvokkaimman mobiilipeliyrityksen.


title: Suomen videopelialan historia

text: Rovion tulos puolestaan alkoi laskea vuodesta 2012, jolloin yhtiö teki voittoa 77 miljoonaa euroa. Seuraavana vuonna voittoa oli jo puolet vähemmän, 36 miljoonaa euroa. Vuonna 2014 tulos romahti: liikevoitto pieneni neljännekseen, vaikkakin liikevaihto laski vain 9 %. "Angry Birdsin" oheistuotteiden tulot olivat melkein puolittuneet, mutta pelien myyntitulot hieman lisääntyneet. Rovio ei kuitenkaan ole onnistunut siirtämään menestystään ilmaispeleihin kilpailijoidensa Kingin ja Supercellin tapaan. Rovion suurin projekti on vuonna 2016 ensi-iltaan tuleva "Angry Birds" -animaatioelokuva, jonka budjetti on 75 miljoonaa euroa ja jonka markkinointiin ja jakeluun käytetään sata miljoonaa euroa. Se tekee elokuvasta Suomen kaikkien aikojen kalleimman.


title: Suomen videopelialan historia

text: Muita ilmaispeleillä menestyneitä pelitaloja on muun muassa Fingersoft, jonka vuonna 2012 julkaisema "Hill Climb Racing" nousi Play-kaupan suosituimmaksi peliksi 14 maassa ja on ollut Androidin eniten tuottaneiden pelien 100 parhaan joukossa 32 maassa. Viihdeyritykseksi muuttuneesta Roviosta usea työntekijä on lähtenyt muualle. Entiset roviolaiset ovat perustaneet ainakin seitsemän pelitaloa, kuten Seriouslyn ja Next Gamesin. Roviolta eroamisen syyksi eräs entinen työntekijä kertoo yrityksen paisumisen: ideoiden toteuttaminen isossa organisaatiossa on muuttunut hankalaksi. Rovion 800 työntekijästä vain 300 kehittää pelejä, ja kaksi viimeisintä "Angry Birds" -peliä teetettiin ulkopuolisilla yrityksillä.


title: Suomen videopelialan historia

text: Loppuvuodesta 2013 Cornfox & Bros julkaisi iPadille "Oceanhorn"-toimintaseikkailupelin, joka teki itsensä kannattavaksi vuorokaudessa julkaisustaan. Pelin kehittäjät olivat aikaisemmin työskennelleet Universomolla ja perustaneet oman yrityksensä 2010. "The Legend of Zelda" -sarjasta vaikutteita saanut peli julkaistiin PC:lle alkuvuodesta 2015. Saman vuoden maaliskuussa Colossal Order julkaisi Steamissa "Cities Skylines" -kaupunkirakennussimulaattorin, joka myi kahdessa viikossa yli 500 000 kappaletta ja nousi Steamin myyntitilaston kärkeen. Peli on saanut hyvän vastaanoton ja sitä on nimitetty uudeksi "Sim Cityksi". Remedy paljasti vuonna 2013 kehittävänsä Xbox One -konsolille "Quantum Break" -nimistä toimintapeliä, joka on tarkoitus julkaista keväällä 2016. Peli sisältää näytellyn televisiosarjan, joka kytkeytyy osaksi pelin tarinaa.